China Janitor Cart-D011-1 lantegia eta fabrikatzaileak | Jinqiu\nSimple-Magic Commercial Janitor Cart-ek iraun du! Mantendu hornidurak leku bakarrean mugikorretarako azken garbiketa sistemarekin. Gurditxo polifazetiko honek hiru apal ditu ertz altxatuekin, heldulekuarekin eta erratz-euskarriekin kakoak dituztenak, hornidurak gordetzeko eta garraiatzeko malgutasuna lortzeko.\nD011-1 estalkidun atezainen gurdi mota da.\n3 ertz altxatutako biltegiratze-euskarriak, garbiketa-tresna garbiak, plataformaren oinarriak altxorrak gordetzeko adina leku eskaintzen du, bi aldeetako kakoak mopak konpontzeko, erratzak eta hauts-zartaginak rackean lekua aurrezteko.\nHondakinak biltzeko poltsa eta zabor estalkia, usaina ihes egitea ekiditeko\nHartu pisu handiko PP materiala eta plastikozko burdinazko egitura, pitzadurak saihesteko eta kutsadurak 330 kilo plastiko edukitzeko gai izateko.\nAurrealdean 2 gurpil unibertsal erraz funtzionatzeko eta edozein gainazal zeharkatzeko errazak diren bitartean, atzeko gurpileko segurtasuneko 2 auto handik irristatzea eragozten dute\nGarbitzeko eta biltegiratzeko erraza da. Bi plantxak muntatu edo desmuntatu tarteko plataformarekin, denbora eta lekua aurreztuz\nD-011-1 Atezain gurdia\nSimple-Magic Commercial Janitor Carr-a iraun du! Mantendu hornidurak leku bakarrean mugikorretarako azken garbiketa sistemarekin. Gurditxo polifazetiko honek hiru apal ditu ertz altxatuekin, heldulekuarekin eta erratz-euskarriekin kakoekin hornidurak gordetzeko eta garraiatzeko malgutasuna lortzeko. Gurdiak epe luzerako erabiltzeko polietileno oso iraunkorrez eginda daude. Saskiak erraz muntatzen dira sartutako hardwarearekin eta azkar konfiguratzeko argibideekin.\nAurreko: Janitor Cart- D-011\nHurrengoa: 24L / 32L Alboko prentsa bakarreko eskuzko orga –H0101 / H0102\nJanitor Cart Orga\nJanitor Cart Gurpilak\n23L / 42L / 58L kuadratuen biltzeko ontzia –B-013 / B-01 ...\n660L kanpoko zabor-saskia-B109\nZaborrontzi biribilgarria-B001-B004 / B001A-B004A


MIKIRIBAR mendi eta bidai oroitzapenak: abuztua 2015\n2015(e)ko abuztuakren 30(a), igandea\nFLYSCH GEOPARKEA Elorriagatik ( 2015eko Abuztuak 30 )\nAspaldian ari ginen familian irteera bat egin behar genuela esaten. Askotan urrutira joan gabe, badira gertu ere toki ederrak.Zumaia ingurura joan ginen flysch inguruetara. Oraingoan plana, Elorriagako merenderotik itxasertzeko flysch-ak ikusi eta ondoren bazkaritxoa egitea zen. Egun ederra irten zuen eta primeran pasa genuen!!\nFamilia Baratzazaharreko begiratokian.\nBi ahizpak beherako bidean.\nAma alabak .\nZumaia aldera ikuspegia.\nMaddi eta ni harroketan. Marea goian denean urpean diren Flysch-en gainean.\nNon dira karramarro eta olagarroak?\nJaitsi ondoren igo egin behar!!\nOndoren merenderoan bazkari ederra eta jolasak!!\nFamilia giroan egiteko ibilbide egokia. Itxasertzeko geologia eta animaliak ikusteko toki ezin hobea.\nOso kontuan izan mareak. Komenigarria marea behean dela jaotea, bertako itxaslabarrak ondo ikusteko.\nEgilea: Mikel Iribar ordua: 09:29 iruzkinik ez:\nEtiketak: Euskal Herria, Flysch Geoparkea, Gipuzkoa, oinez, Txikibilaldia, Zumaia-Deba Flysch\n2015(e)ko abuztuakren 20(a), osteguna\nEgilea: Mikel Iribar ordua: 15:33 iruzkinik ez:\n▼ abuztua 2015 (2)


Nor gara | Armentia Ikastola\nArmentia Ikastola 1230 ikaslek, 781 familiak eta 95 profesionalek osatzen dugu. Hezkuntza-kooperatiba gara eta familiak eta langileak gara berau sostengatzen dugunok. Urte bateko haurrak dira gure ikaslerik gazteenak eta hamazortzi urte bitarteko hezkuntza eskaintzen diegu. Hortaz, 1-18 da gure eskaintza eta ibilbide horretan gure ikasleen irteera-profila dugu ardatz. Honako hauek dira dira Armentia Ikastolako ikaslearen irteera-profila osatzen duten ezaugarriak:\nBeste hizkuntza batzuk jakinda, euskara egunerokotasunean biziko duen pertsona.\nHizkuntza dramatikoa, artistikoa, musikala, plastikoa… egoki erabiltzen duen pertsona.\nInformazioa modu kritikoan eta iritzi propioa eraikitzeko gai den pertsona.\nBizitzak planteatzen dizkion erronkei aurre egiten dakien pertsona.\nEdozein egoeratan modu eraginkor batean erabakiak hartzeko gai den pertsona.\nBizitzari ikuskera positiboz begiratzen dion pertsona.\nNorberarekiko, taldearekiko eta inguruarekiko modu arduratsu, aktibo, positiboan eta errespetuz jokatzen duen pertsona.\nBere lagunen lagun izango den pertsona.\nIkasten jarraitzeko edo lanean hasteko behar bezain ondo prestatutako pertsona.\nIrteera-profil honi erantzun nahian, etengabe hobetzen eta sakontzen ari garen marko pedagogiko orokorra daukagu 1-18 ibilbidean, ikaslearen adinera eta kurrikulumera egokitzen dena.\nFamiliek eta langileek osatutako hezkuntza-kooperatiba izanda, auzolana da gure funtzionamenduaren oinarria.\nBeste 109 ikastolarekin batera Euskal Herriko Ikastolen Elkarteko kide gara. https://www.ikastola.eus/. Hezkuntza-eredu propioa daukagu, euskal kurrikuluma dugu oinarri eta ikasmaterial eta planteamendu pedagogiko propioak partekatzen ditugu gainerako Ikastolekin.\nGure ikastola Gasteizko guraso batzuek sortu zuten 1992. urtean, beraien seme-alabentzako hezkuntza euskalduna eta berritzailea nahi zutelako. Harrezkero, auzolanean joan gara ikastola eraikitzen gaur egungo proiektua errealitate bilakatu arte.\nHerritik sortuak gara eta herriarentzat egin nahi dugu lan. Gasteizko eragile sozial izan nahi dugu eta gure hiriko euskalduntze-prozesuan agente aktibo izatea dugu helburu. Honetarako, gainerako eragileekin elkarlanean aritu nahi dugu eta horretarako prestutasun osoa daukagu.


Elor Asteasuainaundiren lurretan eraiki zen, XX. mendearen hasieran, behitegi gisa erabiltzeko. Gain zabal batean dago. Gaur Elorrena den lursaila, lehen, Asteasuaingo mendia deitzen zen. Pinudiak landatu ziren hemen, eta lehengo izen zaharra Elorko pinudia izenak ordezkatu zuen. Gaur, pinudiak desagertuta, Elor esanda ezagutzen da.\nEtxalde hau Victorio Luzuriagak erosi zion Orueta familiari 1943an; hauena izan aurretik Joaquin Lizasoainena izan zen. Solchaga jenerala ere bertako nagusi izan zen, bi urtez. Gaur, berriz, nagusia Felix Garmendia da, eta Estatu Batuetako Kalifornian bizi da. Etxea hutsik dago. Elorko larreetan Zelaiaundi baserriko behiak ibiltzen dira garbitze alde.\nUrte askotan zehar, Faustino Aranburu Luzuriagako atezain eta zaindaria bizi izan zen bertan.\nLehen, Oruetarena zen garaian, oso etxe polita zen. Jauregi itxurako etxe zahar hartan Frantzisko Ado, Hernaniko Naparralde baserriko semea, eta Klara Etxeberria, Lugaritz auzoko Barkaiztegikoa, bizi ziren maizter. Ado-Etxeberria senar-emazteek alde egin zuten, eta Nafarroako Doneztebeko senar-emazte batzuk etorri ziren, Joxe Mari Ziganda eta Maria Bereau. Horiek izan ziren Elor etxaldeko azken biztanleak. Luzuriagak erosi zuenean, etxe zahar hura bota egin zuen 1945ean.\nElorren apopilo ugari bizi izan ziren batera, haietako batzuen izenak honakoak dira: Juan Arzallus, Migel, Benito eta Joxe Arrospide, Pedro Maritxalar, Juanito Sansinena, Anizeto, "Joxe Aundi", "Joxe Txiki", Tomas eta Fermin Baztango Mugairikoak... Denak Elorren apopilo bizi ziren, eta Luzuriaga altzairutegian lan egiten zuten, eta ondoren, noski, Elor baserrian ere bai. Bertatik, ezkonduta alde egin zuten gehienek.\n2001. Elor baserriko sarrera nagusia. Posible da garai bateko Asteasuinaundiko sarrera izatea.


Hamiltonek bere eskuan du historia | El Correo\nZurekinHamiltonek bere eskuan du historia\nHamiltonek bere eskuan du historia\nLewis Hamiltonek bere laugarren Munduko Txapelketa eskuratu zuen igandean.\nBere laugarren titulua behin lortuta, Britainia Handiko pilotuak Michael Schumacher eta Juan Manuel Fangio bakarrik ditu aurretik\nIÑIGO CRESPO Martes, 31 octubre 2017, 00:16\nLewis Hamiltonen izenak urrutiko etorkizuna erreinatuko du. Britainia Handiko pilotua oraindik bere laugarren titulua ospatzen badabil ere, laster konturatuko da historia osoko gidaririk onena izateko parada oraindik badaukala. Egia da bere 33. urtemuga gertu dagoela, eta seguruenik hurrengo denboraldian aurkituko duen lehia basatiagoa izango dela, baina inork ez dezala ahaztu Michael Schumacher handiak ez zuela bere agurra prestatu 43 urte bete arte.\nHiru Munduko Txapelketa behar ditu oraindik Hamiltonek legendazko pilotu alemaniarra harrapatzeko, eta argi dago ia ezinezkoa dela 1 Formulan maila gorena 38 urtetik aurrera mantentzea. Baina Lewis Hamiltonek badaki bere gainetik bi pilotu besterik ez daudela: Juan Manuel Fangio (5 titulu) eta Schumacher aipatua. Halere, denborak badauka zuri-beltzezko garaipenak ahazteko joera, eta jarraitzaile guztien begietan, alemaniarraren garaipenak bizirauten dute.\nAzken lasterketa amaitu zenean, denak inguratu ziren txapeldun berriarengana, eta segituan konturatu ziren garaipen hura ez zela bere ametsetakoa, laugarren titulua eskuratzea baimendu bazion ere. «Nire esku nuen guztia egin dut, baina argi dago hau ez dela nik egin nahi nuen lasterketa», adierazi zuen kirolari ingelesak. Izan ere, ezin izan zuen bederatzigarren postua gainditu. Sebastian Vettelekin ezbehar txikia jasan zuen hirugarren bihurgunean, eta podiumera iristea ezinezkotzat jo behar izan zuen.\nSinestezina iruditu arren, Hamiltoni arantza txiki batek eztarria zulatu zion, bere laugarren titulua erdietsi berri bazuen ere. Baina segituan ahaztuko du arantza horren zapore garratza, hurrengo urteotan historia osoko podiumeko kutxarik gorena zapaltzen badu batez ere.\nMichael Schumacher, Lewis Hamilton, Euskera\nCasilda Iturrizar parkean erakusketa, saneamendu sareak ondo erabili behar direla helarazteko Indesa 2010 enpresak Lezako ospitalea gehitu dio Osakidetzari eskaintzen dion garbitegi zerbitzuari


Larhungo tren ttipia, harrera eremua eta tontorra eraberritzeko egitasmoa martxan da berriz ere - Bortziriak - Erran.eus\nLarhungo tren ttipia, harrera eremua eta tontorra eraberritzeko egitasmoa martxan da berriz ere\nTtipi-Ttapa 2019-12-30 11:10\nTren ttipiaren zaharberritze lanak, goizenik, 2021 hondarrean hasiko lirateke.\n2018an Pirinio Atlantikoetako Departamentuak aurkeztu zuen «Larhun 2020» egitasmoak goiti-beheiti handiak izan ditu. Jatorrizko proiektua baztertu eta mendi ingurunea bere osotasunean kontuan hartuko lukeen egitasmoari buruzko prozedura onartu berri du babestutako eremuen zaintzaz arduratzen den batzordeak. Horrela, Larhungo trena, harrera eremua eta tontorra eraberritzeari buruzko ekimena berriz ere martxan paratu dute.\nPaueko erakundearekin batera, Euskal Elkargoak Larhun mendiko eremua eraberritzeko egitasmoa babestu dute. Babestutako eremuen kudeaketaz arduratzen den batzordeak ontzat jo ondotik, Larhungo tren ttipia, harrera eremua eta tontorra eraberritzeko egitasmoa, berriz ere, martxan paratu dituzte.\nJean Jacques Laserrek, Pirinio Atlantikoetako Departamenduko presidenteak, adierazi zuenez, ekimen horretan trena eta harrera gunea eraberritzeko lanek lehentasun osoa hartuko dute.\nTren ttipiari dagokionez, zaharberritze lanak, goizenik, 2021eko hondarrean hasiko lirateke. Horren ondotik, Lasserrek aletutako planaren arabera, tontorrari eta beheko harrera guneari dagozkien lanen txanda izanen litzateke.\nTontorreko aldaketek sortu dute, orain artean, zererran handiena. Hortaz, Andueza-Agor bulegoak bere gain hartu zuen tontorreko eremua atontzeko diseinuari buruzko erabakia laino artean geratu da, oraingoz, horren gaineko eztabaida ez baita inondik inora trenkatu.\nBabes eremuen kudeaketaren ardura duen CDNPS batzordea dosierraz jabetu zen iragan urrian. Hortik aurrera Ekologia Ministerioari egokituko zaio lanak abiatu aurretik eman beharreko baimenen tramitazioa.\nJean-Baptiste Laborde Euskal Elkargoko presidenteordeak batzordearen aurrean argitu zuenez, «mendi eremua biziaraztea da helburua, betiere natura ondarea atxikiz». Mediabaskek plazaratu du bileraren akta. Agirian argitzen denaren arabera, jatorrizko proiektuaren zenbait asmo baztertu dituzte: trenaren gaitasuna handitzea eta tontorrean pasarela gehitzea zehazki.\nGisa bertsuan, 2018an plazaratu zen proiektuak aparkaleku kopurua areagotzeko asmoa jaso bazuen ere, oraingoz proposamen hori ere alde batera utzi dute. Hau da, tren zerbitzuaren maiztasuna handitzea baino, bidaia eredua aldatzea da gainean dagoen alternatiba indartsuena.\nMediabaskek iragarri duenez «jendearen joan-etorriak pixkanaka-pixkanaka gerta daitezen Larhun inguruko herriek tren txartelen aurresalmentan zeresan handia izango lukete».


Obamak McCaini aurre hartu badio ere, gauzak alda daitezkeela uste dute adituek - GARA\nBi aste baino falta ez direnean, inkestetan Barack Obamak John McCainen aurretik jarraitzen du. Iturri batzuen arabera, bederatzi puntuko aldea dago bien artean. Baina abantaila horrek, adituen hitzetan, ez du garaipena bermatzen. Hautagai errepublikarrak oraindik Ameriketako Estatu Batuetako presidente izateko aukerak dituen arren, Peter Brownen aburuz, �ez dira nahikoak�. Quinnipiac-eko Unibertsitateko Estatistika Institutuko zuzendaria da Brown.\nEzustekorik ez izateko, Barack Obamak mobilizatzeko deia egin die bere jarraitzaileei. Horregatik, azken asteetan kanpaina atez ate egiten ari da, bereziki, beltzen artean. Haien botoa nola edo hala bermatu nahi du. �Ezin dugu atsedenik hartu�, nabarmendu zuen pasa den astelehenean Floridan egin zuen ekitaldi politikoan.\nBost hautesleetatik batek, noren alde bozkatuko duen artean ez dakiela aitortu du. Zalantzati dauden horiek dira, hain zuzen ere, Alderdi Errepublikarraren esperantza.\n�Litekeena da Obamak irabaztea, inkestetan bera nagusitzen baita�, helarazi zuen Frank Newportek, Gallup Institutuko arduradunetariko batek.\n�Baina, bien arteko aldea ez da hainbestekoa, eta ezin dugu McCainek garaitzeko aukera alboratu�, esan zuen. Boto-emaileen parte-hartzeak berebiziko garrantzia izango du.\nAskok Ronald Reaganekin gertatutakoa gogora ekarri dute egunotan. 1980ko hauteskundeak zirela-eta, Jimmy Carter presidente demokrataren atzetik zegoen inkestetan.\nHala ere, hilabete geroago errepublikarrek irabazi zuten. Kasu horretan, dena dela, hauteskundeak baino astebete lehenago bi hautagaien arteko eztabaida izan zen telebistan, eta eztabaidak Reagani mesede egin zion. Oraingoan, McCainek irabazteko �aparteko gertaera� batek agertu beharko lukeela plazaratu dute analistek. Bien bitartean, Pennsylvaniako estatuan McCainen taldekideak buru-belarri ari dira lanean ahalik eta boto gehien eskuratzeko.\nIkusteko dago ere Obamaren arrazak bozak zenbateraino baldintzatuko dituen. Gainera, inkesten fidagarritasuna kolokan gelditu da kanpainan zehar. Hasiera batean, adibidez, Alderdi Demokrataren hautagaia Hillary Clinton izango zela zioten. Errealitatea bestelakoa izan da.\nHautagai demokrataren aldeko esku orriak euskaraz\nAEBetan euskaldun diaspora zabala dagoela gauza jakina da. Bitxiena, ordea, hautagaien aldeko propaganda euskaraz ikustea da. Hala gertatu da Nevadako estatuan. Goiena.net webguneak propaganda horren berri jaso du. Nevadako Reno hirian egindako ekitaldi batean jaso zuen Thomas Aucuttek. Haren emazteak, euskal jatorria du. Bizkaiko Natxitua herrikoa. Banatutako esku orrietan, Obamaren ildo politikoa jasotzen da. �Gizarte aldaketa eragiteko Nevadako mugimenduarekin bat egitera� deitzen du. Ingelesez nahiz euskaraz idatzita daude esku orriaren atal nagusiak.\nIdahon ere, euskal jatorrikoek garrantzi handia dute. Bost urtetik behin, euskal festa entzutetsua antolatzen dute Boisen. AEBetan, Australian eta mundua zehar barreiatutako euskal diaspora anitzak bat egiten du Idahoko hiriburuan. Alkatea ere, David Bieter demokrata, euskal jatorrikoa da. Obamaren aurkezpen ekitaldian, �gora Obama!� oihukatu zuen Bieterrek. Han bildutakoek euskaraz erantzun zioten. GARA


Honela mintzatu zen Zaratustra - Wikipedia, entziklopedia askea.\nFilosofia, hitz lauzko poesia\n1992ko abenduaren 9a\nIdazlanak Nietzscheren ideia nagusiak poetikoki adierazten ditu: Zaratustra deritzon pertsonaia bati, zoroastrismoareen sortzailean oinarritua, jazotako hainbat kontakizun, gertakizun, gogoeta eta hitzaldiz osatua dago. Bata bestearengadik gutxi gorabehera independienteak diren ataleta banatzen da, bere kontakizun guztiak, idazlaneko laugarren zatia ez beste, edozein ordenetan irakur litezke, kontakizun orokor bat osatzen duten ideia eta kontakizun independiente txikiagoen saila baitira.\n1992ko abenduaren 9an Xabier Mendigurenek euskarazko itzulpena argitaratu zuen.\nHonela mintzatu zen Zaratustra, Xabier Mendiguren, 1992. Ehu.eus\nBNF: 11966222d (data)\nFriedrich Nietzscheren liburuak\nOrriaren azken aldaketa: 20 maiatza 2021, 23:34.


Azken txerri hazlea\n28 maiatza, 2019 Gure lurra 897\nPello Olariagak hamabost urte darama Basatxerri txerriekin lanean. Goierrin hazle profesional bakarra geratu da.\nParez pare ikusten da Amunaringoikoa baserritik (Ataun, ‘Amuñain’ ahoskatzen dute) Aralarko parte bat. Historikoki, txerri aziendak garrantzia handia eduki du mendi horretan; behien atzetik, urdaldeak ziren ugarienak. Desagertu zen txerri-taldeak gizentzeko langintza Aralartik, eta Pello Olariaga Mendigurenek jarraitzen dio, orain, azken ekimenetako bati.\nBasatxerri markako 35 hazleetako bat da Olariaga, eta 13 bazkideetako bat. Ataungo Amuraingoikoan eta Gabiriako Zantagoitibehekoa jaiotetxean 2004an hasi zen txerriak hazten, «sailak garbitzeko-eta». Lehenago nekazaritzan beste proiektu batzuetan aritu ondoren (kiwi landaketa eduki zuen), baserriarekin lotuta segitzeko nahiak eta naturan lan egiteko irrikak sartu zuten txerrigintzaren sektorean. 2000n erosi zuen Amunaringoikoa (hiru baserri dira Amunarin).\nGoierrin Basatxerriren bi haztegi izan dira, baina Lazkaomendiko Iztuetagarako Eusebio Garmendiak utzi dio, jubilatu denean. Olariaga da orain bakarra, azkenekoa. 60 urte beteak ditu, eta 65era arte jarraituko du. Gero, beltz ikusten du jarraipena, orokorrean baserri guztiarena bezalaxe.\nBien bitartean, Ataungo eta Gabiriako txerri haztegiekin betetzen du eguna. «Goizean batera joaten naiz, eta arratsaldean bestera», dio Olariagak.\nDuroc arrazako nahasketako txerrikumeak hazten dituzte. Bi hilabeterekin ekartzen dituzte, 23 bat kilorekin, Lezaundik (Nafarroa) eta Gasteiztik. Bost hilabeteko hazkuntza zikloa dute, eta urtean bi txanda hazten ditu, haztegi bakoitzean 120na buru inguru. «Haragitarako txerriak dira, handiak egiten dira. Hiltegiko kanalean 120 kilo izaten dira, batez beste. Bizirik, 160-180 kilora irits daitezke handienak».\nTxerriaren enpresaritza-ziklo ia osoa kontrolatzen du Basatxerri elkarteak. Marka berdinarekin merkaturatzen dute okela. Kooperatiba bihurtzea onartuta daukate, eta prozesuan ari dira. 15 bat langile dituzte. Gipuzkoan daude ekoizle gehienak, 35etik 19. Bizkaian eta Araban ere badira.\nKumeak atera ez beste guztia egiten dute: haztegiak kudeatu, txerri haragia merkaturatu eta saldu, eta urdaiazpikoak ere sekatzen dituzte, Palentziara (Espainia) bidalita. «Hazteko tartea badugu oraindik, besteak beste marka ez delako ezagunegia. Baina poliki hazi nahi dugu, kontrolatuta».\nKalitate labeldun harategietan saltzeaz gain, zuzeneko salmenta ere indartu nahi du Olariagak. Eli Urteaga emaztearen Ordiziako Kixket kafetegian eros daitezke, eskualdeko beste hainbat produkturen artean.\nHazkuntza naturalaren aldeko da, baita ere. «Botikak ahalik gutxien erabiltzen ditugu. Mingorriaren txertoa bakarrik jartzen diegu, besterik ez. Antibiotikorik eta hazte hormonarik ez dugu erabiltzen, gero gizakiak jateko da eta».\nMerkatuaren aldartea, berriz, aldeko dute txerri okel hazleek: «Txekor kontsumoa jaisten ari da, geroz eta gutxiago erosten du jendeak. Txerria, gehiago jaten da. Gu gora goaz».\nOker jarritako zikin fama luke txerriak. Hazi, behintzat, garbitasun arau zorrotzen pean hazten dituzte. Txanda batetik bestera, instalazio, etxola eta janontzi guztiak garbitzen dituzte, gaitzik zabal ez dadin. Zaurituak edo gaixotuak, ‘erizaindegian’ bakantzen dituzte. «Ekarritakoan, lehen 15-20 egunak garrantzitsuak dira».\nHiru sail dauzka Amunarinen Olariagak. «Txabolak mugikorrak dira, eta negutegi formako borobilduak. Isolatzailea dute, berotik eta hotzetik babesteko. Behin handitutakoan, aterpe bat nahikoa du txerriak, lo egiteko lehorra nahi izaten dute eta». Goierrin, Olariagarenean dute azkeneko aterpetxea.\n«Hierarkikoa da txerria, aurrena indartsuenak jaten du»\nUrteen esperientziak erakutsi dio Pello Olariagari txerri hazkuntzari neurria hartzen. Txerrikumeak ekarri berritan, denak batera «leku justuarekin» edukitzea, adibidez: «Barruan tokirik ez, eta kaka egitera kanpora irteten ikasten dute. Egoteko eta lo egiteko toki garbia nahi izaten dute».\nGarbiak bai, baita doilorrak ere: kideren bati zauritxo bat sumatu orduko, horzkaka hil dezakete. «Txerriak hierarkikoak dira. Taldetik kanpora denbora batean egon dena ez dute gero ametitzen, askotan. Eta indartsuenak jaten du hemen lehenengo. Indarrak agintzen du». Hori bai: denetik jaten dute.\n« Azintzio jaiak Legorretan\nJan kolorea »


Elikadura osasuntsu bat eta esperientzia dibertigarri zein hezigarriak eskaintzeaz gain, Mahi-Mahi proiektuak baditu bere oinarri pedagogikoari errotuta dauden balioak; talde-lana, elkarkidetza, berdintasuna eta autonomia besteak beste. Azken hau jantoki nahiz jolastokian lantzeko badira hainbat aukera, eta Mahi-Mahi proiektuan testuinguruaren eraldaketatik hasiko dugu bidea.\nEspazioek ikasleen zirkulazio librea ahalbidetu behar dute, baita materialak eskura edukitzea ere. Helduen laguntzarik gabe nonahi mugitu edo behar dituztenak eskura eduki behar dituzte. Nahiz eta haurrek gaitasunak euren kabuz aurkitu, hezitzailearen rolak pisu handia du prozesu honetan. Mahi-Mahien hezitzaileak dira hain zuzen ere esperientzia honetan ikasleen bide lagunak. Autonomia txiki-txikitatik garatzen den gaitasuna da. Hau sustatzeko, beharrezkoa da adin tarte bakoitzari egokituriko espazio, material eta esperientziak eskaintzea. Momentu bakoitzean eta jolasa edota esperientziaren bidez haurrak gaitasunak eta balioak garatu ditzan, garrantzi handikoa da zaintzaz arduratzen diren pertsonek ez dezatela begiralearen rol hutsa izan, hezitzailearena baizik. Aurkikuntza eta norbere buruaren ezagutze prozesu horretan lagun izango den hezitzailea.\nEguerdiko atseden garaia aisi garaiarekin erlazionatzen da, baina ia desberdintasunik gabe jarraitu dezakegu autonomia lantzen, klase orduetan egiten den bezala. Are gehiago, haurrek ondo pasa eta gozatzeko askatasunaz modu lasaiago batean bereganatzen dituzte balioak, beraz hau da autonomia lantzeko suertatuko zaigun testuingururik aproposena.


Atun-untzien euskal flotaren adina irudi honetan ikusten da; era berean 60. urtetako itsas-eraikuntzaren gorakada ere ikus daiteke. Muestra bezala, Mendieta untziolak, Bermiokoa, 100 TRB-tik gorako 20 atun-untzi baino gehiago eraiki zituen 1963 eta 1966 tartean. (1980ko datuak: Marina Merkante-ko Z. N.).\nMateriala, egurra alegia, ez da burdin-xafla bat bezain uniformea; aldiz, adabegi eta zartadurak, une bigun eta kofagune izkutuak ditu.\nEgurrezko untziak sarritan joan behar dute azpalekutara (Getarian, karrua) eta pintura-tona asko behar dituzte.\nSei hilabetero gutxienez harraskatu egin behar da pintura gastatu gainean multzotu diren alga eta oskoldunak kentzeko; baita ere noizbehinka azaleko egur-xaflak daratulu batekin zulatu egin behar dira beren kontserbazio-egoera ikusteko.\nUsteldutako oholak aldatu egin behar dira, kala inundatuaz susto bat hartu baino lehen.\nHain zuzen, ezin dugu ahaztu patroiarentzat gauzarik garrantzitsuenetariko bat zera dela, kala sikua.\nNoizbehinka pitzadurak azaltzen dira azaleko egur-oholen tartean.\nGorabehera hau ohizkoa da bero eta sikua den Mediterraneoan.\nEz, ordea, Kantauri itsasoko klima hezean.\nHalabaina, lehengo tripulaziotan istinkari bat egoten zen.\nGorago esandako guzti horrek, berak bakarrik arrazoituko lukete aktibitate honen gainbeherakada.\nBainan behin betiko arrazoinak zerak izan dira, altzairuzko nahiz plastikozko kroskoen konpetentzia eta arrainketen krisia.\nHori nahiko ez bazen ere berriki legeak agintzen duenez, untzi berri bat eraiki aurretik beste bat desegitera behartzen du.\nEta pixkanaka ia ez dago desegiteko moduko untzirik.\nErremediorik gabe, harotzak mueble fabriketan sakabanatu behar izan dute; hala ere, nostalgikoenak beren lanbideari eutsi diote, oraindik bizirik dirauten untzioletan, kirol-untziak eraikitzen bada ere.


Richard Serra eskultoreak irabazi dau Arteen Asturiasko Printzea saria - bizkaie.biz\nRichard Serra eskultoreak irabazi dau Arteen Asturiasko Printzea saria\nBizkaie! 2010-05-12 15:39 sariak-autortzak\nAurreko lau edizinotan finalista izan zan Serra eta aurtengo edizinoan, barriz, Riccardo Muti orkestra zuzendariaren eta Carlos Saura zinemagilearen aurretik gelditu da.\nRichard Serra eskultoreak Arteen 2010eko Asturiasko Printzea saria irabazi dau gizateriaren kultur ondareari egindako ekarpenagaitik. Lanean dabilen abangoardiako artista garrantzitsuenetakoa da, urietako espazioak integretako begirada barritzailea erabiliz, nazinoarte mailako ospea lortzen dauelako.\nEspainiar jatorriko artistea (San Franciscon, AEBetan, jaio zan 1939an), ezaguna da neurri handiko lan minimalistak egiteagaitik bai eta erabilten dauen material eta prozesuagaitik, izan be, beruna, altzairua edota hormigoia lako materialak erabilten ditu. Aurreko lau edizinotan finalista izan zan Serra eta aurtengo edizinoan, barriz, Riccardo Muti orkestra zuzendariaren eta Carlos Saura zinemagilearen aurretik gelditu da.\nAurten, saria jasoteko hautagaien artean egon dira, besteak beste, Alicia Alonso kubatar jantzaria, Les Luthiers talde argentinarra, Álvaro Siza arkitekto portugaldarra eta Joan Manuel Serrat abeslaria.\nAsturiasko Printzea sarien 30. edizinoan jakinarazoten dan lehenengoa da eta 50.000 euroko diru-saria dauka. Gainera, Joan Miroren eskultura bat jasoko dau Serrak.


Nafarroako beira biltzeko Ascan Servicios Urbanos enpresan, %15eko soldata-hobekuntza lortu dugu | LAB SINDIKATUA\nZerbitzu Pribatuak Garbiketa Nafarroako beira biltzeko Ascan Servicios Urbanos enpresan, %15eko soldata-hobekuntza lortu dugu\nLAB sindikatuak enpresa-akordio on bat sinatu du ASCAN servicios urbanos SL enpresan, Nafarroan beira biltzeko, garbitzeko eta edukiontziak mantentzeko zerbitzuaren enpresa esleipendunean. Enpresak Kantabrian (Espainia) duen gerentziarekin negoziatu ondoren, enpresa-akordio bat lortu da, eta bilketan zerbitzu hobea eta langile guztien lan-baldintzak islatu dira.\nAkordio horren ondorioz, modu nabarmenean duindu da Estatuko hitzarmen aplikagarria -saneamendu publikoaren, kale-garbiketaren, hondakinen bilketa, tratamendu eta deuseztapenaren eta abarren sektoreko hitzarmen kolektiboa-, % 15eko soldata-igoerarekin, 2020ko urtarrilaren 1eko atzeraeraginarekin, etorkizuneko kontraten aurrean edo bertze enpresa batek zerbitzua hartzearen aurrean subrogatzeko konpromiso, akordioa blindatzea aurreraeragin mugagabearen moduan eta baldintzak ez baztertzearekin. 18 urteko indarraldi laburrarekin.\nLABen ustez, ongi egindako lanak beti ditu bere fruituak, eta langileen batasunak arrakasta ekarri du lan-hobekuntza horiek lortzean, eta horiek borrokatzen jarraituko dugu hurrengo negoziazioan, urtebete baino gutxiagoan izanen baita.\nHitzarmen duina eskatu dugu Arabako Ardogintza sektorerako\nGreba mugagabea bertan behera gelditu da Tecnichapan


Hiru mailako harlanduskodun etxe dotorea. Atearen erdi puntuko arkua harlanduz apainduta dago, eta bere gainean armarri bat aurki dezakegu, lehoiez eutsitakoa eta inskripzio batez inguratutakoa: 'DE LOS ARBELOA DE LOZANO'. Armarriaren gainean hormatutako leiho bat dago eta gorago beste bat. Aldameneko fatxadan bi balkoi daude bigarren mailan, eta beste bat hirugarrenean.\nBi mailako etxe harlanduskoduna, erdi puntuko atearekin eta honen gainean leiho bat dauka, leihoburuarekin apaindutakoa. Gazteludun armarri bat dauka ere.\nXVI. mendeko harlanduskodun etxea, bi mailaduna, dobeladun arkudun atea dauka eta honen gainean leiho bat, leihoburuarekin eta bolazko karelarekin. Atean kokatutako armarria galdu izan zen.\nErrepidean, berriagoa den beste etxe batean txertatuta, XVI. mendeko hasierako bi gorputzeko etxe harlanduskodun baten hondarrak dira. Atea erdi puntukoa da, moldura eta dobela erradial sendoduna. Bigarren gorputzean bi leiho geminatu daude, trazeria flamigerokoak, mainela galdu dutenak. Bien artean armarri rokoko bat dago, beheko maskaroi batekin, eta basurde eta lili baten irudiekin. Inspripzio irakurgaitz bat darama.\nLau angeluko etxea, hiru mailakoa, harlanduz apaindutakoa baoetan eta izkinetan. Ateak ateburua dauka, eta honen gainean armarri bat darama, hiru gurutzeduna eta ARMAS DE RADA inskripzioarekin. Bigarren mailan hiru balkoi adintelatu forjadun daude, eta hirugarrenean hiru leiho laukizuzen..\nVadillo Jauregia (Pascual Etxea)\nXVII. mendeko etxea, bi gorputzekoa eta atiko txiki batekin. Erdi puntuko arkudun atea, kuxinduradun dobelekin eta armarri oso lauso batekin.\nKrismoia. Erliebean, erdi puntuko berreraikitako atarian, baina jatorrizko itxura mantentzen du. Biribila, hirukoiztarra, aspa (X) osatzen duten sei beso okerduna eta markoduna. Mota bitxi honetako nafartar krismoi talde txiki baten kidea. Gurutzeko goiko besoak P-aren bao txikia sostengatzen du. Alfa gotiko karratua, omega txikiagoa eta S handi eta garbia dauka.\nBerreraikitako etxea, sartze puntua eta armarri kuartelatua mantentzen ditu. Lehen eta laugarren kuarteletan hegazti bat harkaitz baten gainean ikus daiteke, bigarrenean goraldi bat izarren artean eta hirugarrenean dorre bat izar eta goraldiaren artean.\nGarai bateko udaletxea hirigune zaharreko eraikin batean kokatuta zegoen, Energia Berriztagarrien Gela duen Elizaren ondoan. Egungoa enparantzan dago, eta XIX. mendean eraiki zuten.


Erresonantzia Magnetiko-Nuklearra (EMN)\nERRESONANTZIA MAGNETIKO-NUKLEARRA (EMN) ZERBITZU OROKORRA\nEMN zerbitzuaren ekipamenduari dagokionez, guztira zortzi tresna erabil daitezke. Haietatik hiru 300 MHz-eko errutinako ekipotzat har daitezke (disoluzioa), eta UPV/EHUko oinarrizko ikerkuntzako autozerbitzu gisa erabil daitezke esklusiboki. Kanpoko zerbitzuetarako, berriz, 500 MHz-eko bi ekipo daude (Donostian eta Leioan), 400 MHz-eko beste bi ekipo (Gasteizen, hiru kanalekoa/CPMAS, eta, Donostian, 19F-broadband bat), eta lagin solidoen espektrometroa, 400 MHz-ekoak (Donostian).\nEMN likido egoeran (300-400 eta 500 MHz)\nEMN solido egoeran (400 MHz).\nBi kanaleko kontsola. Gradienteak (50G/cm) Z ardatzean.\nAlderantzizko detekzioko bi kanaleko BBI zunda (1H / 31P- 109Ag nukleoentzat). Gradienteak Z ardatzean. Tenperatura tartea: -100 °C-tik +180 °C-ra.\nDetekzio zuzeneko bi kanaleko BBO zunda (1H / 31P- 15N nukleoentzat). Gradienteak Z ardatzean. Tenperatura tartea: -100 °C-tik +180 °C-ra.\nDetekzio zuzeneko bi kanaleko BBO zunda (1H-19F/ 31P- 109Ag nukleoentzat). Gradienteak Z ardatzean. Tenperatura tartea: -100 °C-tik +180 °C-ra.\nTenperatura kontrolatzeko unitatea, doitasun handikoa (-150 ºC-tik +400 °C-ra). Gasak egokitzeko sistema bat, -10 ºCtik +90 ºC-ra lan egiteko tartea eskaintzen duena. Gasak egokitzeko sistema gehigarria, +20 °C-tik -150 °C-ra lan egiteko aukera ematen duena.\nPC Linux ordenagailua.\nNon: Joxe Mari Korta I+G+B zentroa.\nTenperatura kontrolatzeko unitatea, doitasun handikoa (-150 ºC-tik +400 °Cra). Gasak egokitzeko sistema, 10 ºC-tik +90 ºC-ra lan egiteko tartea eskaintzen duena. Gasak egokitzeko sistema gehigarria, +20 °C-tik -150 °C-ra lan egiteko aukera ematen duena.\nPC Windows ordenagailua.\nNon: Leioako Zientzia eta Teknologia Fakultatea.\nHiru kanaleko kontsola. Gradienteak (50G/cm) Z ardatzean.\n5mm-ko QNP zunda, 1H/13C/19F/31P nukleoentzako aurresintonizatua. Gradienteak Z ardatzean. Tenperatura tartea: -150 °C-tik +180 °C-ra.\nTenperatura kontrolatzeko unitatea, doitasun handikoa (-150 ºC-tik +400 °C-ra). Gasak egokitzeko sistema, -10 ºC-tik +90 ºC-ra lan egiteko tartea eskaintzen duena. Gasak egokitzeko sistema gehigarria, +20 °C-tik 150 °C-ra lan egiteko aukera ematen duena.\nNon: Gasteizko Farmazia Fakultatea.\nDetekzio zuzeneko bi kanaleko BBO zunda bat (^1H-^19 F / ^31 P- ^15 N nukleoentzat). Gradienteak Z ardatzean. Tenperatura tartea: -100 °C-tik +180 °C-ra.\nTenperatura kontrolatzeko unitate bat, doitasun handikoa (-150 ºC-tik +400 °C-ra). Gasak egokitzeko sistema, -10 ºC-tik +90 ºC-ra lan egiteko tartea eskaintzen duena. Gasak egokitzeko sistema gehigarria, +20 °C-tik -150 °C-ra lan egiteko aukera ematen duena.\nBi kanaleko kontsola.\nBi kanaleko BBO zunda, banda zabalekoa (31P- 109Ag/1H nukleoentzat). Tenperatura tartea: 100 °C-tik +180 °C-ra. Heteronukleoak aztertzeko aproposa.\nNon: Donostiako Kimika Fakultatea\nZunda duala (1H 13C).\n5mm-ko QNP zunda, 1H/13C/19F/31P nukleoentzako aurresintonizatua. Gradienteak Z ardatzean. Tenperatura tartea: -150 °C-tik +150 °C-ra.\nTenperatura kontrolatzeko unitatea, 150 ºCtik +300 ºC-ra lan egiteko aukera ematen duena.\nNon: Leioako Zientzia eta Teknologia Fakultatea\nHiru kanaleko kontsola.\n1,3 mm-ko zunda (^1 H-^19 F / X nukleoentzat), abiadura azkarrekoa (60 KHz/min). Tenperatura tartea: -30 °C-tik +70 °C-ra.\nLagin solidoentzako (CP-MAS) 4 mm-ko zunda (^1 H-^19 F / X / Y ( ^13 C, ^15 N,^31 P, ^27 Al,^29 Si) nukleoentzat). Tenperatura tartea: -150 °C-tik +180 °C-ra.\nLagin solidoentzako (CP-MAS) 7 mm-ko zunda (^1 H / X( ^31 P- ^15 N) nukleoentzat). Tenperatura tartea: -150 °C-tik 180 °C-ra.\nTenperatura kontrolatzeko unitatea, doitasun handikoa (-270 ºC-tik +400 °C-ra). Gasak egokitzeko sistema, -10 ºC-tik +90 ºC-ra lan egiteko tartea eskaintzen duena. Gasak egokitzeko sistema gehigarri bat, +20 °C-tik -270 °C-ra lan egiteko aukera ematen duena.


Kirol profesionalean, emakumeak non daude? - - Anboto.org\nKirol profesionalean, emakumeak non daude?\nEneritz Iturriaga 2018-01-27 08:30\nEgunotan albiste da eta sarritan entzun izan dugu: bai Murias Taldearen eta baita Euskadi Fundazioaren eskutik ere, etxeko taldeak indartuta irten direla eta berriz ere marea laranja gure errepideetan ikusteko aukera izango dugula. Afizioa, txirrindularitza zaleak, berriz errepide bazterretara irtengo direla, eta lemak euskaraz oihukatuz entzungo ditugula.\nBai, berri oso ona, bikaina da gure kirol maiterako. Etxeko txikiek berriz ere non begiratua izango dute. Txirrindularitzagaz amets egiteko ereduak parez pare izango dituzte. Euren idoloak orain direna, etorkizunean eurak izateko ilusioa berpiztu dakieke. Era berean, kirolaren bidez balioak lantzeko eta barrutik bizitzeko aukera sortu dakieke. Aukera asko eskaintzen ditu.\nBaina txirrindularitza jarraitzen dugunok, badakigu hori ez dela albiste bakarra. Gobernuak emakumeen taldea ere sustatu du proiektu berean, eta non dago albiste hori? Emakumeentzat ere panorama goxoa datorrela dirudi, baina argi dago horrek ere zabalkundea behar duela hedabideetan; eta ez orrialdeko zatirik handiena gizonei eskaini, eta, txikian, emakumeak. Alderdi hori ere landu beharra dago proiektua indartzeko.\nBadakigu horretan kazetariek ere lagundu behar dutela. Dei egiten diet emakumeen txirrindularitza profesionala ere zabaldu dezaten, neskak ibili badabiltzalako munduan zehar jo eta su lehiatzen. Beraz, jarri dezagun denok geure aletxoa oihartzuna gero eta handiagoa izan dadin eta emakumeen txirrindularitza bazter guztietara heldu dadin.


Nortzuk - Axnew erakutsi Technology Co., Ltd.\nAxnew Erakutsi Teknologia Co, SL\nAxnew Erakutsi Teknologia Co, SL bere industri pantaila-merkatuan propioa garatu du pantaila teknologia lider gisa.\nProdukzioaren Batzar Line\n2009tik, Axnew Erakutsi Teknologia Co, SL bere industri pantaila-merkatuan propioa garatu du pantaila teknologia lider gisa. urteko esperientzia profesionala, salmentak departamentu laguntza teknikoa eta profesionala iradokizun gure bezeroei eskaintzen du, I + D talde-lana izan da beti diseinatzeko irtenbide ona bidean lanean eta gure bezeroei eskaintzen, gure jabe garatutako A / D taula eta monitoreen industrial probak gainditu eta CE lortu , FCC, Rohs ziurtagiriak.\nProdukzioaren taldeko jabea osagai elektronikoak aberats eta baliabideak hornitzaileei ere, onura asko ematen dizu hainbat dira tresna hori aukera emango eraginkorragoa, emankorra, eraginkorra, eta garrantzitsuena izan da, Axnew eta gure bezeroen artean lankidetza indartuko du, eta bertan egingo gurekin global hornitzaileei.\nGaur egun epe luzeko bezeroekin harreman hori mundu osoko bistaratzea industrial line ezarri ditugu.\nAXNEW pantaila gure negozioa garatzen erakusketak bidez, Alibaba, iturri orokorrak B2B plataforma azkar Years.we horiek orginal ekipamendu fabrikatzaile, kontrol gailu industria, automatizazio aplikazioen erabiltzaile ditu 50 herrialde baino gehiagotako bezeroek konfiantzazko dira.\nthe panel berri eta original batez ere industria-kalifikazioa erabiliz azpimarratzen dugu, eta, gure monitore eta pertsonalizatua displays.Our egonkorra hornitzaileak dira nagusiki AUO, zorrotz, Chimei, BOE, Samsung, LG panelak egiteko.\nNorberarena produktu gure abantailak negozio daude. Bezeroak partekatzen liteke zure ideiak buruzko informazio eta produktuen estandarra aldatu dezagun.\nproduktu ezagun eta ona izpiritua Axnew, sinesgarriak zerbitzu printzipioak hobeto egin digu.\n● Industrial Kalifikazio monitore soluzioak\n● Open markoa LCD soluzioak\nIndustrial touch monitore soluzioak ●\n● Goi Bright pantailetan\n● Touch Panel pcs soluzioak\n2009an, Axnew'main produktuak LCD panelak 'merkataritza enpresa eta markoaren open monitoreak tamainak estandarrak dira.\n2012an, Axnew 3-4 ingeniari tekniko gure industria-kalifikazioa monitoreak garatzen ditu. gureak industrial kontroladore taula garatu dugu tenperatura zabal (-25 80 gradu gradu), gure latza lan-ingurunea ikusgai onartzen.\n2014an, gure herri-produktu pro-ukipen monitoreak, IP65 aurrean bezela batera touchs industrial panel for muntatu, brightess handiko pantailetan kanporako aplikazioetan, hartu 45% ingurukoa% -50 esportazio bolumena gora bertan daude.\nAxnew arrakastaz ezarritako epe luzerako bezeroekin harreman hori mundu osoko bistaratzea industrial lerroan. pantaila guztiak CE, FCC, RoHS betetzen dira.\n2016an, Axnew gure negozioa zabaltzen eta gure bermerik zerbitzua, Alemanian bazkide batzuk gurantees, Kanada oinarrizko mantentze-lanak egin izan du, gure ekoizpen nagusia eta berme zerbitzuak Txinan daude.\nGainera, Hongkong Elektronikoa erakusketak, Taiwan Computex, Shanghai ukitze erakusketak eta abar gure produktuak argi eta garbi erakusteko lagunduko liguke. B2B plataforma, adibidez Alibaba gure bezero egin lanbideak erraz utzi litzateke.\nurteko esperientzia profesionala, hori orginal ekipamendu fabrikatzaile, kontrol gailu industria, automatizazio aplikazioen erabiltzaile ditu 40 herrialde baino gehiagotako bezeroek ari gara fidagarria.\nOrain Europan lehen distrubutor prestatzen ari gara. Axnew bihotzez itxura aurrera zure lankidetza behar!\nGure Axnew taldearen atzerriko salmentek Team, Barne salmenta Team, R & D Center, Finantza Saila, Giza Baliabideen Saila, Produkzioaren Factory osatzen dute.\ntalde gazte profesionalak esperientzia, salmenta saila eta talde teknikoaren laguntza teknikoa eta profesionala iradokizun gure bezeroei eskaintzen gara, urte batez.\nGure fabrika Clean gela tailerra osatzen, 2 ekoizpen-lerroak, 1 erretzea gela, 2 biltegiak.\nnori Axnew lankidetzan Bezeroak gure epe luzerako laguntza negozio gain irabaziko luke.\nOngi gurekin libreki harremanetan!\nZara gure enpresaren produktuak interesa 1.Once, ez kontsulta gurekin .Our salmenta sailaren laguntza teknikoa eta duzu iradokizun profesionala 48 orduko epean ematen du; I + G talde-lana izan da beti diseinatu bidean lanean eta soluzio ona emanez.\n2.Every ordena are kantitate txikiak edota ontziratu gure prozesatzeko ordutegia eta ekoizpen prozedurak, eta horrek zorrozki Enterprise Resource Planning dituzten akordioak (ERP) bete beharko litzateke.\n3.Professional zerbitzu laguntzaile zure ondasunak baldintza eta zure ondoren salgai egoerarekin jarraitzeko litzateke. Benetan espero dugu gure sinesgarriak zerbitzu printzipio hori gure elkarrekiko lankidetza-harremana ezarri dezagun litzateke.\nGure aginduak 4.For, jarri nagusiki dugu horiek bermerik terminoak sartu iritsi dira zure helmugara ondoren. Ondoren DOA eta RMA zerbitzuak berme barruan izango lukete. Normalean 1 urteko bermea ordena estandarra da, ezin 2 urteko bermea zabaldu genuen adostu dugu gure bezeroekin bada. 3 urte bermerik elkarrekin eztabaidatu liteke proiektu berezi batzuk.\nHelbidea: Forth Solairua, Yin Lian Tong Industrialdea, Ai Lian Zhangbei Errepidea 460. zenbakia; Long Band District, Shenzhen China 518172\nPosta elektronikoa: sales@axnew.com


Car Konpon proiektuak, 2018 amaieran abiarazi zena, EAEko marka anitzeko ibilgailuen konponketa-tailerren lehiakortasuna hobetzea bilatzen[…]\nUdal hondakinak kudeatzeko instalazioetako errefusa askotariko materialen nahasketa heterogeneoak osatzen du eta material horien artean,[…]\nAutonomia Erkidego batean hondakin plastikoen birziklapena sustatzeko pizgarri ekonomiko eta fiskalak. Eskualde askotako zabortegien kostu[…]\nCRIC4Life : ekonomia zirkularrean oinarritutako negozio-eredu berriak.\n” CIRC4Life: A circular economy approach for lifecycles of products and services“, ekonomia zirkularrean oinarritutako[…]\nBalidECU proiektuak Erabileraz Kanpoko Ibilgailuen (EKI) Motorraren Kontrolerako Unitateen (ECU) remanufaktura eta ziklo itxiera sustatzen du.\nBalidEDU proiektuak Motorren Kontrolerako Unitateen (Engine Control Unit edo ECU ingelesez) ziklo itxiera bultzatuko du[…]\nErrepidetik bereiztuta doazen bidegorrien garapenak, txirrindulariak babesteko bereizgailuen demanda piztu du. Pieza bereizgailu hauek erresistentzia[…]\nKoala Rotulación, errotulazioa eta inprimazio digitala egiten duen eta Basauriko (Bizkaia) Arteagoiti poligonoan ezarrita dagoen[…]\nCircular Design proiektuaren helburua. Circular Design: Learning for innovative Design for Sustainability proiektuaren helburua produktuen[…]\nEndOfPlastics: plastikoarentzako estrategia bat ekonomia zirkularraren baitan.\nEndOfPlastics proiektuaren helburua. EndOfPlastics proiektuaren helburu nagusia gaur egun hondakindegietan amaitzen duten plastikozko hondakin-frakzioak, kontsumo[…]\n2018ko urtarrilean hasi delarik, Car Mining proiektuaren helburu nagusia, Katalunian dauden Tratemendurako Baimendutako Zentroetan (TBZ)[…]\nOihal teknikoak kautxu aparren hondakinekin.\nOihal teknikoen garapena industrian sortutako kautxu aparren hondakinak erabiliz. Proiektuak oihal teknikoen garapenean oinarritu zen[…]\nAltzari urbanoak hirietan berrerabiltzen. Hirietan aldatzen diren altzari urbanoak produktu berrietan bihurtu daitezke hiri berdinarentzeko[…]\nAgregakin birziklatuak. Agregakin birziklatuen fabrikazioa, eraiketa eta eraispen hondakinen harrizko frakzioa produktu bukatu batean bilakatzea[…]\nKatalunia baliabide natural urriko herrialdea da eta behar dituen lehengaien eskaera hurbileko zein urruneko herrialdeei[…]\nPoliuretano hauts hondakinen balorizazioa.\nPoliuretanoa prestazio handiko materiala da, baita poliuretano hautsa ere. Gainera, material honek industrian balio oso[…]\nPlaka eta oholak automobilen industriaren hondakinetatik.\nAutomobilen industriaren hondakinak mota askotarikoak dira, haien artean aginte-mahaiak, isolamendu akustikoak, oholak, etab.-en fabrikaziotik eratorritako[…]


Arratsaldeko suziriak irekiko ditu ofizialki 3 egunetako jaiak\nGaur arratsaldean botako da Santiago Apostoluaren omenezko jai nagusien suziria. Horrela, jaiei hasiera ofiziala emango zaie Orbe Kardinalaren plaza, arratsaldeko 7etatik aurrera. Ordu horretan eta betiko legez, Karmanik txapligua piztu eta botako du. Honen ondoan, herriko alkate Carlos Totorika egongo da, jaiei ireki eta datozen hiru egunetako zoramen etengabeari hasiera emateko. Ohiturari jarraiki, alkateak txapliguaren ondoren ‘Gora Santixauak’ oihu egingo du eta jai zoriontsuak desioko dizkie bertaratutako guztiei eta egun hauetan herrira etorriko zaizkigun bisitariei. Ordu horretarako plaza betiko moduan jendez lepo egongo da eta bonboen hotsa besterik ez da entzungo. Ondoren, txarangen blusoi eta kamiseta koloretsuak osatutako suge luzeak herritik barrena kalejira egingo du.\n‘Celtas Cortos’ taldearen kontzertu arrakastatsua\nAsteburua jaiei hasiera eman aurretiko aho gozagarri ederra izan da. Ostiraleko play-back lehiaketan jende ugari bildu zen eta amaitu baino zertxobait lehenago euria hasi bazen ere jendeak eutsi egin zion bukatu arte. Lehiaketan hamazortzi taldek hartu zuten parte. Aurtengoan, partaideek irudimena eta maila berreskuratu dute, edizio oso txukuna eginez. Lehiaketako lehen saria eta 600 euroak ‘Bidutziak’ txarangakoentzat izan ziren. Hauek ‘Misio ez posiblea. Polola berreskuratzea’ tituluko muntaia eskaini zuten. Ikusleei asko gustatu zitzaien. Bigarren postua ‘Gure Txokoa’ taldeko gazteentzat izan zen, ‘Grease, Elvis eta West Side Story’ filmeko zatiak eskainiz. Azkenik, hirugarren postuan sailkatu ziren, ‘Deabru Gazteak’.\nLarunbat ere ez zen atzera geratu eta, iragarritako kontzertuak oihartzun handia izan zuen, jende uholdeak etorri baitzitzaizkigun herrira. Eguraldia eta giroa lagun izan genituen eta jende ugari erretiratu gabe ibili zen parrandan, hurrengo goizera arte. ‘Celtas Cortos’ taldeak espero zena eman zuen. Ikusle eta entzuleengandik hurbil agertu ziren, horiekiko inplikazio zuzena lortuz. Soinua ona izan zen eta oso ondo entzuten zitzaien, nahiz eta kantariari zenbait unetan zertxobait txartoago entzun izan. Taldeak erritmoa eta intentsitatea neurtu eta behar zen momentuan ematen jakin izan zuen, une zoragarriak lortzera bitartean. Horietako une bat, gertatu zen Jesús Cifuentes, ‘Cifú’ kantariak Athletic-eko elastikoa jantzi zuenean bezalaxe, keinu horrekin plazako guztiak bere egin baitzituen.


Anton Geesink - Wikipedia, entziklopedia askea.\nUtrecht, 1934ko apirilaren 6a\nUtrecht, 2010eko abuztuaren 27a (76 urte)\naktorea, judoka, borrokalari profesionala, zinema aktorea eta borrokalaria\nUrrezko domina olinpikoajudo at the 1964 Summer Olympics – men's open category (en)\nAnton Geesink (Utrecht, 1934ko apirilaren 6a - Utrecht, 2010eko abuztuaren 27a) herbeheretar judoka izan zen. Munduko onena, bere garaian. Tokioko Olinpiar Jokoetako (1964) protagonista nagusietako bat izan zen, txapeldun atera baitzen, pisu-mugarik gabeko mailan, Japoniako kirol nazionala Olinpiar Jokoetan jokatzen zen lehen aldian.\nGeesink eraikuntzan aritzen zen lanean. Boxeolari gisa hasi zen kiroletan, eta 1960ko Erromako Olinpiar Jokoetarako deitu zuten, baina bere federazioak deskalifikatu egin zuen, ustezko profesionalismoagatik. Geesink, federazioak hartutako erabakiagatik minduta, Japoniara joan zen bizitzera, eta entrenamendu-teknika tradizionalak ikasi zituen. 1961ean, goi-mailako judoko munduko txapelketa bat irabazten zuen lehen ez-japoniarra izan zen.\n1964an, Tokioko Olinpiar Jokoetan, finalaurrekoetan, hamabi segundoan menderatu zuen aurkaria, eta finalean ere, bederatzi minutuko borrokaldi latz baten ondoren, bertako idoloa, Akio Kaminaga, mendean hartzea lortu zuen. Japoniarentzat, Bigarren Mundu Gerra galtzea adinako hondamena izan zen hura, eta jende askok bere buruaz beste egin zuen horregatik. Ez dago berak adina Europako txapelketa irabazi duen judokarik: open mailan 1953, 1954, 1957, 1958, 1959, 1960, 1962, 1963, 1964 eta 1967. urteetan irabazi zuen; 93 kilotik gorakoen mailan, berriz, 1962, 1963 eta 1964. urteetan. 1967an erretiratu zen.\nWikimedia Commonsen badira fitxategi gehiago, gai hau dutenak: Anton Geesink\nMultimedia: Anton Geesink\nISNI: 0000 0000 8112 0848\nBNF: 114713057 (data)\nOrriaren azken aldaketa: 29 urtarrila 2019, 20:21.


Talaia 10. Migratzaileak, kapitalismoaren bizitza baztertuak\nErasoen aurkako protokoloa\nTalaiaren aldizkari berria aurkeztu dugu. Oihartzun berezia izaten ari den gai bat izango dugu hizpide: migrazioak. Azken aldian errefuxiatuen krisiak, Moriako kanpamentuaren suteak, eskuin muturraren gorakadak, EBko politikek, migratzaileekin loturiko lan gatazkek... pisu berezia izan dute, eta guzti hauen inguruan hausnartzea bilatu dugu.\nAne Irazabal kazetariak, Greziako errefuxiatuen kanpamentuetan bizi den egoera azaldu digu. Susanne Schultz eta Martin Rapp, migratzaileen eskubideen aldeko ekintzaileek ordea, Alemanian mugimendu antiarrazistetatik burutzen duten lanaz hausnartu dute. Raúl Sanchez Cedillok aldiz, Europar kapitalismoa migratzaileekiko inposatzen ari den apartheid egoera mahaigaineratu digu idatzi duen artikuluan. Horrez gain, Eunice Romero soziologoak, Kataluniako prozesu subiranistaren ikuspegitik migratzaileen gaiaz egiten duen irakurketa luzatu digu.\nKanpotik bildu ditugun inspirazio horiez gain, badira Euskal Herrian ere gai honi erantzun praktikoak ematen dizkieten esperientziak, Irungo eta Arteako Sareak kasu, pare bat erreportairen bitartez bildu ditugunak. Ikupesgi-n ikertzailea den Arkaitz Fullaondok berriz, euskal migrazioa datuetan kokatu digu.\nLan munduari dagokionez, Edith Yolanda Atoy, Rachida Allali, Houssein Yagoubi, Adil Lasri eta Erika Vanessa Velásquezek beraien esperientzietatik abiatuz langile migratzaileek pairatzen dituzten zapalkuntza egoerak azaldu dizkigute. Horri loturik, Oskar Goldaraz, Edurne Larrañaga eta Iñigo Alonso sindikalismotik diskriminazio egoera horiei eman beharreko erantzunez eta aurretik ditugun erronkez solastu dira. Gainera, Arantza Vázquez eta Amaia Aurrekoetxeak migratzaileen eta euskararen egoeraz gogoetatu dute. Bukatzeko, Red de Mujeres Migradas y Racializadas kolektiboak berain jardunaren berri eman digute.\nBizitzak erdigunera ekartzeko urgentziak eta aukerak\nAmaia Zufia Erdozain Euskal Herriko Bilgune Feminista\n1+1, bi baino gehiago da\nEulate Zilonizaurrekoetxea LAB sindikatuko Industria Federazioko idazkaria\nBata bestea gabe\nAnder Bilbao LAB sindikatuko ekonomilaria


AeroLeads: identifikatu Prospect helbide elektronikoak Chrome plugin honekin Martech Zone\nAeroLeads: identifikatu Prospect helbide elektronikoak Chrome plugin honekin\nOsteguna, azaroa 12, 2020 Osteguna, azaroa 12, 2020 Douglas Karr\nZure sarea zenbatekoa den kontuan hartu gabe, badirudi ez duzula inoiz harreman zuzena izan. Batez ere oso erakunde handiekin lanean ari zarenean. Harremanetarako datu-baseak askotan zaharkituta egoten dira, batez ere enpresek langileen fakturazio handia izaten dutelako.\nHarremanetarako informazioa denbora errealean iturri sendo batetik bilatzeko ahalmena funtsezkoa da irteerako prospekzio ahaleginetarako. Aeroleads zure Chrome Pluginarekin osatutako zerbitzua da, zure salmenta taldeari horretarako aukera ematen diena.\nAeroLeads irteerako salmentetako profesionalek enpresa batek edo Chrome plugin-aren bidez kontaktuak bilatzeko aukera ematen die - bere datu basean dagoen eta ikusten ari zaren profil sozialarekin erlazionatutako harremanetarako informazioa eskuratu.\nAeroleads Chrome luzapena erabiltzea erraza da:\nInstalatu Chrome luzapena, aktibatu eta bilatu AeroLeads, Google, LinkedIn, Crunchbase, AngelList, etab.\nAukeratu Perspektiba garrantzitsuak eta transferi itzazu AeroLeads-era prospekzioen zerrenda batera.\nAeroLeadsek posta elektronikoa, izena, telefono zenbakia eta profil sozialak biltzen dituen negozioaren edo pertsonaren xehetasun guztiak eskuratuko ditu.\nZerrenda kanpoko CRM batera ere bidali dezakezu prospektiboen zerrenda bertan eraiki nahi baduzu. Harremanetarako informazioa 0.50 $ inguruko erregistro bakoitzeko ematen da. Plugina 10 kreditu doan probatu dezakezu.\nAeroleads Berunaren integrazioa\nAeroleads-ek integrazio produktiboak ditu kontaktuaren informazioa zuzenean zure kontura edo beste tresna batzuetara bultzatzeko, hala nola Mailchimp, Salesforce, Insightly, Pipedrive, Zapier, Zoho, Hubspot, eta FreshSales.\nDibulgazioa: honekin erregistratu gara AeroLeads eta goiko botoian dugun afiliazio esteka erabiltzen ari gara.\nTags: aeroleadeakapierosi harremanetarako datuakerosi prospektuen erregistroakchrome luzapenakromo pluginakontaktu-zerrendabilatu harremanetarako informazioaFresh salmentaklortu harremanetarako informazioaHubSpotInsightlyzerrenda apiMailChimpemisorPipedriveprospekzio zerrendaSalesforcezapierZoho\nZure RSS jarioa hildakoen artean igotzeko garaia da


18 « maiatza « 2018 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 18 maiatza 2018 17:00\nVitoria-Gasteizko Udalaren eta Arabako Foru Aldundiaren arteko hitzarmena mendekotasuna duten pertsonentzako arreta soziosanitarioan hezitzeko\nParte hartzaileak. Enpleguaren eta Garapen Ekonomiko Iraunkorraren zinegotzi Nerea Melgosa; eta Gizarte Zerbitzuen diputatu Marian Olabarrieta\nEguna. Astelehena, maiatzak 21\nUdaltzaingoaren oinarrizko eskalan sartzeko agenterako diplomak emateko ekitaldia\nParte hartzaileak. Alkateorde Itziar Gonzalo; eta Herritarren Segurtasun zinegotzi Carlos Zapatero\nTokia. Arkauteko Polizia eta Larrialdietako Euskal Akademia\nBerdintasun zinegotzi Jaione Aguirrek parte hartuko du ‘Representaciones de la diversidad sexual y de género en el arte’ izeneko mahai inguruan 18:30ean, Aldabe gizarte etxean.\nAlkate Gorka Urtaranek parte hartuko du Borja Lazaroren ‘Gizateriaren bila doan betiereko nomada’ erakusketaren inaugurazio ekitaldian 19:00etan, Montehermoso Kulturunean.\nKultura, Hezkuntza eta Kirol zinegotzi Estibaliz Canto Musikarabaren aurkezpenean izango da 9:45ean, Luis Aranburu Udal Musika Eskolan.\nIngurumen eta Espazio Publikoaren zinegotzi Iñaki Prusillak parte hartuko du VII. Argazki Maratoi Solidarioan lehiaketako hasiera-ekitaldian 10:00etan, Loma Jeneralaren plazan.\nGizarte Politiken eta Osasun Publikoaren zinegotzi Peio López de Munain HIRUKIDE ARABAren 20. Familia Jardunaldi Solidarioan izango da 13:00etan, El Bulevard merkataritza zentroan.\nKultura, Hezkuntza eta Kirol zinegotzi Estibaliz Canto Emakumeen Biraren sari-banaketan izango da 18:30ean, Juan Carlos I. hiribidean.\nAlkate Gorka Urtaran, beste erakunde ordezkariekin batera, Euroligako finala ikusten izango da Belgradon. Bertan, 2019ko Final Four txapelketa Vitoria-Gasteizen jokatu dadin lekukoa jasoko du.\n(Irudi gehiagorekin eguneratua) Gizarte-zerbitzuen alorreko 300 pertsona inguru, Kaleko Heziketarako Programa aztertzen\nKategoriak: Fotonotizia — Etiketak: Peio López de Munain — Komunikazio Zerbitzua / Servicio de Comunicación — 14:20\nGizarte-zerbitzuen alorreko 300 pertsona inguru bildu dira Zabalganeko gizarte etxean, Kaleko Heziketarako Programaren oraina eta etorkizuna aztertzeko, aurten 25 urte bete baititu.\nGizarte Politiken zinegotzi Peio López de Munainek inauguratu du topaketa; zerbitzua “erreferentea da gure hirian, baztertuak izateko arriskua izan dezaketen 10 eta 18 urte bitarteko haur eta nerabeei ematen baitie arreta”.\nLópez de Munainek Kaleko Heziketarako Programak egiten duen lan handia nabarmendu du, “gatazkak, desberdintasunak, bazterketa eta gizartean integratzeko zailtasunak pairatzen dituen talde bati zuzenduta baitago; talde horri arreta, babesa eta laguntza emateko konpromiso sendoa dugu, etorkizunean gazteek gidatuko dutelako gizartea, eta guztiok nahi dugulako gizarte bidezko eta berdintasunezkoago bat izatea”.\nIaz Gasteizko 736 haur eta neraberi eman zien arreta Kaleko Heziketarako Programak. Kaleko hogeita bat hezitzaile arduratu ziren horretaz.\nLarunbatean, 457 pertsonak hartuko dute parte MusikAraba ekitaldian\nKategoriak: Prentsa oharrak — Etiketak: Estíbaliz Canto — Komunikazio Zerbitzua / Servicio de Comunicación — 13:27\nUdal Musika Eskolaren eta Foru Aldundiaren arteko lankidetzaren bidez probintziako eskolen lana ezagutarazi nahi da\nLarunbatean, maiatzak 19, 457 musikarik MusikAraba ekitaldian hartuko dute parte, hiriburuko bost agertoki tematikotan banatuta. Eskola hauetakoak dira: Gasteiz (Luis Aranburu eta Jesus Guridi), Agurain, Dulantzi, Amurrio-Eltziego, Araia, Guardia, Udaberria eta Urkabustaiz.\nUdal Musika Eskolako lehendakari Estíbaliz Canto zinegotziak, foru diputatu Igone Martínez de Lunak eta eskolako zuzendari Paco Galvek aurkeztu dute ekitaldia.\nCantok azaldu duenez, “probintziako eskola eta ikastetxeek egiten duten lana herritarrei ezagutaraztea da helburua, musikaz goza dezaten, esperientziak trukatzea, hiriaren erdialdea dinamizatzea eta musikarekiko zaletasuna, entzule zein interprete gisa, sustatzea“.\nOrotara 457 pertsonak joko dute agertoki ezberdinetan:\n1-Agurain (62 kide)\n2- Dulantzi (33)\n5-Jesus Guridi kontserbatorioa (53)\n9-Luis Aranburu (90)\nForu Aldundiaren laguntzari esker gauzatu ahal izan da ekitaldia.\nBost agertokitan arituko dira (Arte Ederretako Museoko emanaldia bertan behera utzi behar izan da, horretaz arduratzen zen irakasleak istripua izan baitu).\nEskolako auditorioan ganbera-musika joko da, pianoaz lagunduta, eta piano bakarlarirako lanak.\nKapera abesbatzen musikarako erreserbatu da.\nGoiuri jauregian, ganbera talde txikiek joko dute, pianorik gabe.\nPlaza Berrian, talde handiek joko dute: orkestrak eta musika bandak.\nArka plazan, konboak entzun ahalko dira.\nTrenbidearen lurperatzea baliatuz hiriguneko ibilgailuen trafikoa ere lurperatzea proposatu du alkateak\nKategoriak: Prentsa oharrak — Etiketak: Gorka Urtaran Alkatea — Komunikazio Zerbitzua / Servicio de Comunicación — 13:01\nUrtaranen gobernuak trenbidea lurperatzeak libre uzten duen zatiaren erabilerak definitzeko alternatiben azterlana egiteko lehiaketa onetsi du\nGorka Urtaran alkateak proposatu du Gasteizen trenbidea lurperatzeko ETS eta ADIFekin batera lantzen ari den informazio-azterlanak hiriguneko ibilgailuen trafikoa ere lurperatzeko aukera barne har dezan. Udalaren ekimenez garatzekoa den alternatiben azterlanean ere kontuan hartuko da hori. Udal gobernuak gaur onetsi du lehiaketa.\n“Abiadura handiko trenaren iritsiera eta trenbidea lurperatzea abagune historikoa da Gasteiz eraldatzeko, eta hiri iraultza horretarako prest egon nahi dugu, eta behar dugu. Trenen trafikoa hiriaren zati batean lurpetik joan dadin planteatzeaz gain, uste dut aukera dugula hiriaren erdialdeko trafikoa ere hobetzeko, lurpeko korridore horren zati bat baliatuz. Hau da, erdialdetik ekialderantz edo mendebalderantz doan ibilgailuen trafikoa ere lurpetik joan liteke. Hiri konfigurazio berri horrek eta ekialdea eta mendebaldea lotzeko aukerek Gasteizentzat estrategikoa den proiektua osatzen dute, aldezten dugun hiri-ereduarekin bat datorrena: modernoa, erakargarria, lehiakorra eta Estatuarekin zein Europarekin ezin hobeto konektatua”, esan du alkateak.\nTrenbidea lurperatzeko egitasmoaren ezaugarri teknikoak zehazten dituen informazio-azterlana egiten den bitartean, Udalak proiektu estrategiko horretan aurrerapausoak ematen jarraitzen du; izan ere, gaur bertan onetsi du udal gobernuak trenbidea lurperatzeak libre uzten duen zatiaren erabilerak definitzeko alternatiben azterlana egiteko lehiaketa, bi helbururekin: batetik, lurperatzeak libre uzten dituen espazioak baliatzea, erdigunearen gizarte, ekonomia eta bizitegi biziberritzearekin bateragarriak diren erabilerak sortuz, udal gobernuak Erdigunerako Masterplanean jaso duen bezala; bestetik, ekialdearen eta mendebaldearen arteko bide konexioak hobetzeko alternatibak aztertzea.\nLehiaketaren aurrekontua 96.880 euro da, eta gauzatzeko epea, 6 hilabete, bi fasetan banatuta: lehena, alternatiben aurrerapena; bigarrena, hautatutako alternatiban oinarritutako plan partzial edo berezia lantzea.\nUdal gobernuak erdialdea birgaitu, biziberritu eta berpizteko landu duen Erdigunerako Masterplanean jasotako ekintzetako bat da hori, eta datozen urteetarako Gasteiz 2015 Estrategian ere sartu da.\nAurrera doaz Bitorialanda, Bitoriabidea, Arkatxa, Errekatxiki eta Santa Luzia kaleetako zorua sendotzeko lanak\nKategoriak: Prentsa oharrak — Etiketak: Gorka Urtaran Alkatea, Industriari Laguntzeko Plana, Zoladurak sendotzeko lanak — Komunikazio Zerbitzua / Servicio de Comunicación — 12:19\nIndustria Laguntzeko Plana, zoladurak sendotzeko lanak\nGaur goizean, Gasteizko alkate Gorka Urtaranek hiriko zenbait kaletan zoladura sendotzeko egiten ari diren lanen aurrerabidearen berri eman du. Industriari Laguntzeko Planarekin lotutako lanak nabarmentzen dira horien artean, enpresek berek eskaturik Arkatxa, Bitorialanda eta Bitoriabidea kaleetan egiten ari direnak.\nArkatxa kalean, Oreitiasoloko industrialdean, 68.999,93 euro inbertitu dira. Esleipenduna, Yarritu S.A. enpresa, lanak bukatzear da. Atzo bertan ari ziren margotze-lanak egiten kale horretan. Zehazki, 3.733 metro koadroko azaleran hartu da esku, egoera txarrean egonik eragozpen handiak sortzen baitzituen ibilgailuen zirkulazioan.\nBitorialandan eta Bitoriabidean ere, Ehari-Gobeuko industrialdean, jardun betean ari dira makinak; ia 300 enpresa daude han kokatuta. Lehen kaleko lanak Yarritu S.A. enpresari esleitu zitzaizkion, 164.127,77 euroan, eta bukatuta daude. Zegoen zoladura kendu eta asfaltozko aglomeratua bota da. Berriro margotu da, motorrak aparkatzeko guneak sortu dira, eta bide-segurtasuna hobetzeko neurriak hartu dira, kaleen sarbideak estutuz. Bitoriabidean, berriz, lanean ari dira oraindik; lanak Firmes Alaveses enpresari adjudikatu zitzaizkion, 145.344,45 euroan. 1.984 tona asfalto berrituko dira.\nErrekatxiki eta Santa Luzia kaleetan ere ari dira asfaltoa berritzen. Hango lana bukatzen dutenean, beste inguru batzuetara aldatuko dira makinak: Paula Montal kalea (Antonio Machado eta Sansomendi kaleen artean), Luis Olariaga kalea eta Madril kaleko aparkalekuak. Zorua hobetzeaz gain, egoera txarrean dauden zintarriak eta pasaguneak konponduko dira. Udalak 170.000 eurotik gora inbertituko ditu lan horietan.\nGizarte Politiken Sailak 71.536 euro bideratuko ditu gaur onetsi diren gizarte eta osasun alorreko zortzi hitzarmenetara\nKategoriak: Prentsa oharrak — Etiketak: Gizarte Politiken Saila, Osasun alorreko hitzarmena — Komunikazio Zerbitzua / Servicio de Comunicación — 11:57\nGizarte Politiken Sailak hiriko hainbat talderekin dituen gizarte eta osasun alorreko zortzi hitzarmen onetsi ditu gaur Tokiko Gobernu Batzarrak, eta 71.536 euro jarriko ditu proiektuak garatzeko.\nHorietako lehena laster sinatuko da, Sendotu Aldiberean elkartearekin, gizartetik baztertuta edo desabantaila egoeran dauden pertsonen gizarte-inklusiorako proiektu bat garatzeko. 20.000 euro jarriko dira horretarako.\nACABE-Anorexia eta Bulimiaren aurkako Arabako Elkarteak 16.450 euro jasoko ditu jateko jokabidearekin zerikusia duen nahasmenduak eragindakoei eta horien familiei laguntzeko lantegiak egiteko.\nHirugarren hitzarmena Aingeruen Andre Mariaren parrokiko adinekoen taldearekikoa da, adinekoen integrazioa eta parte-hartze soziala sustatzeko xedea duen aisialdirako proiektu bat burutzeko, eta Gizarte Politiken Sailak 10.335 euroko laguntza emango du horretarako.\nHona hemen Tokiko Gobernu Batzarrak gaur onetsi dituen gainerako hitzarmenak:\nADA-Arabako Diabetikoen Elkartea. 9.500 euroko hitzarmena, hainbat jarduera barne hartzen dituen programa bat garatzeko: banan-banako arreta, oin diabetikoaren zaintza, elikadurari buruzko prestakuntza, etab.\nGurutze Gorria. 6.142 euroko hitzarmena, egoitzetan adinekoekin jarduteko programa baterako, baztertuak geratzea eragozteko eta pertsonen arteko harremanak sustatzeko.\nAFAARABA-Alzheimerra dutenen Senitartekoen eta Lagunen Elkartea. 3.959 euroko hitzarmena, “Zurekin” boluntariotza programa garatzeko, zeinaren helburua baita dementzia duten pertsonei lagun egitea eta entretenitzea eta familiei sostengua eta atsedena eskaintzea.\nANADAHI-Arreta Eza, Hiperaktibitatea eta Oldarkortasuna duten Haur eta Helduen Elkartea. 3.750 euroko hitzarmena, eragindakoei eta senitartekoei harrera eta arreta emateko programa bat garatzeko.\nZaramaga auzoko Emakume Boluntarioen Elkartea. 1.400 euroko hitzarmena, zahartze aktiboa lantzea eta gizarte bakardadea eragoztea xede duen adinekoentzako aisialdi eta denbora libreko programa bat garatzeko.\nAutobus-geltokiko sarbideetako zoladura behin betiko konpontzeari ekin diote\nKategoriak: Fotonotizia — Etiketak: autobus-geltokiko sarbideak, konpontze lanak — Komunikazio Zerbitzua / Servicio de Comunicación — 11:48\nAtzo hasi ziren lanak autobus-geltokiko sarbideetan asfaltoaren hondamena behin betiko konpontzeko. Lanen kostua 14.310 euro da, eta gauzatzeko epea, bi hilabete. Trafikoan izango dituen ondorioak minimizatzeko, sarbideetako batean zoladura aldatzen den bitartean beste sarbidetik sartu eta irtengo dira ibilgailuak; hori dela eta, ohiko ibilbideak aldatu egin beharko dira irtetean biratzeko erradio nahikoa ez dutenean.\nArazoari konponbide teknikoa emateko, sarreran zein irteeran hormigoizko plataforma bat jarriko da, autopistetako ordainlekuetan jartzen direnen antzekoa. Material horrek ondo jasaten du ibilgailu astunak maiz igarotzea; izan ere, egunean 500 autobus baino gehiago ibiltzen dira geltokian batez beste. Sarrera eta irteera plataformetan material berria zabaltzeaz gain, konponketa gehigarriak egingo dira zintarrietan eta beste elementu batzuetan. Erabiliko den hormigoiaren ezaugarri bereziak direla eta, lanean hasteko eguraldi egokiena eduki arte itxaron behar izan da.\nGeltokiaren obra egin zuen aldi baterako enpresa-elkarteak doan konpondu zituen sarbideetan sortzen ziren bigunguneak, baina ez zuen emaitza onik izan. Ondoren, Bide Publikoen Zerbitzuko Obren Atalak beste bitan esku hartu zuen asfaltoak dituen arazoak konpontzeko. Azkenik, material iraunkorragoa jartzea erabaki da.\nUrtaranen gobernuak Araski emakumezkoen saskibaloi taldearekiko konpromisoa handitu du\nKategoriak: Prentsa oharrak — Etiketak: Araski emakumezkoen saskibaloi taldea, Gorka Urtaran Alkatea — Komunikazio Zerbitzua / Servicio de Comunicación — 11:45\nTokiko Gobernu Batzarrak aurrekontu-aldaketarako proiektu bat onetsi du, Araski emakumezkoen saskibaloi taldearekin lankidetza-hitzarmena sinatzeko. Hartara, Gasteizko Udalak hitzarmen baten bidez lagunduko dio kirol entitate horri, babesletza-kontratuaren formularen ordez, eta horretarako berariaz sortutako partida batera 100.000 euro transferituko dira. Hitzarmena baliatuz, emakumeen kirola interes orokorreko jarduera gisa sustatzen dela azpimarratu nahi da.\nAurtengo lankidetza-hitzarmenak, orobat, Araski Saskibaloia taldeak emakumeen saskibaloiaren elitean egindako bidea bultzatuko du; izan ere, 2016an lehen mailara igo zelarik, emaitza onak lortu zituen aurreko denboraldian: seigarren geratu zen ligan, eta Erreginaren Koparen finalerdietan zein titulua lortzeko kanporaketetan lehiatu zen. Gasteizko Udalak Araskiri orain ematen dion laguntza ekonomikoa taldeak igo aurreko kanpainan jasotakoa halako hamar eta gehiago da.\n“Araskiren jarduerak balio positibo ugari ditu. Taldearen filosofia, masa sozialaren indarra, Gasteizen emakumeen kirolaren alde egiten ari dena, eta jokalariak gure hiriak biziki maite duen kirol baten enbaxadoreak izatea. Arrazoi horiek direla eta, beste pauso bat eman dugu jarduera horri laguntzeko”, adierazi du Gorka Urtaran alkateak.\nKategoriak: Prentsa oharrak — Etiketak: Eguberrietako argiak — Komunikazio Zerbitzua / Servicio de Comunicación — 11:41\nTokiko Gobernu Batzarrak erabaki du Blachere Iluminación enpresari esleitzea datozen Eguberrietako argi apaingarrien instalazioa. Eguberrietako argiak hornitu, jarri, kendu eta mantentzeko kontratuaren zenbatekoa 83.732 euro da, eta gutxienez 49 lekutan jarriko dira argiak, kale eta plazetan zein leku esanguratsuetan: udaletxearen fatxada, Floridako jaiotza eta Dato kaleko magnolioak.\nBeste enpresa baten eskaintza aukeratu denez, apaingarri berriak izango dira aurtengoak. Blachere Iluminación enpresaren eskaintzaren balioespen teknikoan elementuen konbinazioaren originaltasuna, harmonia eta dotorezia nabarmendu dira, kolorearen erabilera eta proposamenaren ikusgarritasuna.\nEguberrietako argi guztiak LED izango dira. Abenduaren 5ean (ostirala) piztuko dira, 2019ko urtarrilaren 7ra arte, 18:00etatik 23:00etara; Gabon gauean, Urtezaharrean eta Errege egunean, berriz, 3:00etara arte egongo dira piztuta.


barren.eus - C.D. Elgoibarko taldeek emaitza onak lortu dituzte Eguberrietako txapelketetan\nC.D. Elgoibarko alebinen taldeak 4-0 irabazi zion Anaitasunari Eguberrietako Zumaiako futbol txapelketaren finalean. Alebinen lehen taldeak, berriz, Errealak antolatutako Gabonetako Torneoan hartu zuten parte, abenduaren 23an eta 24an, Zubietan. Finalera iristea lortu zuten, baina 3-0 galdu zuten Antiguoko taldearen aurka.\nOhorezko infantil mailako taldeak Elorriko txapelketa jokatu zuen Eguberrietan. Elgoibartarrek talde indartsuen aurka jokatu behar izan zuten arren, finalerdietara sailkatzea lortu zuten. Finalerdietako partidan Athleticen aurka neurtu zituzten indarrak eta 1-0 irabazita Bilboko taldea sailkatu zen finalera.\nAzkenik, infantil txiki mailan diharduen C.D. Elgoibarko taldeak Realaren Nazioarteko 32. Txapelketa jokatu berri du. Anglet, Aloña eta Internacional taldeei irabazi ostean, Antiguoko taldearen aurka jokatu zuten hurrengo fasera sailkatzeko partida. Partida estua jokatu eta gero 2-1 emaitzarekin irabazi zuten donostiarrek, eta horrenbestez, Antiguokok jokatuko du hurrengo fasean.\n•Gabonetako otarraren irabazleak\nC.D. Elgoibarrek otarra erraldoi baten zozketa egiten du urtero Gabonen bueltan, eta azaldu dira dagoeneko zenbaki sarituen jabeak. Gorka Luna eta Victor Fernandez izan dira irabazleak, 10076 eta 14754 zenbakiei esker.


Ikertzaileen ernamuinera bidaia\nEusko Ikaskuntzaren sorrera\nEusko Ikaskuntzaren sorrerak badu ekimenetik asko eta akordiotik gehiago. 1918ko Kongresuak euskal ikasketen etxe izango zenaren zutoina jarri zuen eta lehen aldiz erakunde ofizial batek komunitate zientifikoa batu zuen.\nEusko Ikaskuntza euskal komunitate akademikoaren erreferentzia nagusietakoa izan da 90 urtetan. Gaur egun hamaika sail eta fundazio ditu bere baitan eta kontaezinak dira arlo zientifikoan aurrera eraman izan dituen egitasmoak. Nola, nondik eta zergatik sortu zen erakundea? Urte askoan beratutako kongresu anitz batetik jaio zen, 1918an; XIX. mendeko euskaltzaletasunean zimendaturiko etxea baita Eusko Ikaskuntza.\n1869an Gasteizen Unibertsitate Librea sortu zuten. Aurrekari zuzena, alegia. Sasoi hartan, Arabako hiriburua euskaltasun kultural eta akademikoaren isla bihurtu zen, batik bat errepublikano eta liberalen ekimenez. Mateo Benigno Moraza izan zen Unibertsitatearen lehen errektore eta Apraiz sendia ere tartean zen jadanik. Bestetik, Bilbon Unibertsitate katolikoa sortu nahian zebiltzan bitartean, beste katoliko batzuk –karlistak bereziki– borroka armatua prestatzen ari ziren. Bigarren Gerra Karlistaren amaieran Foruak desegin zirenean (1876), hizkuntza eta kulturgintzaren pizkundea etorri zen “euskal” izaerako egitasmoekin: Iruñean Sociedad Euskara gorpuztu zen, Anton Abaddiak antolatutako Lore Jokoak Iparraldetik Hegoaldera igaro ziren –Elizondoko guduan Felipe Arrese Beitiak ederki laburbildu zuen mezu berria Ama euskeriari azken agurrak bertso sorta irabazlean– eta Bilbon Euskalerria elkarte politikoaren sorrerari heldu zitzaion.\nHala ere, bilkura akademiko zientifikoen aldi berria 1900ean hasi zen, Pariseko Unibertsitatean egindako Congrès d’Études Basques-rekin. Hain zuzen, bertan izan zen Telesforo Aranzadi naturalista, orduko euskal ikerlari handienetakoa. Beraz, XX. mendearekin euskaltzaletasunaren aldeko elkarteak eta ikerketak sustatzeko egitasmoak sortu ziren han eta hemen –Espainiako Gobernu liberalak Oñatiko Unibertsitatea itxi zuen arren–. Esaterako, hizkuntzalariak Hendaian bildu ziren euskararen egoeraz hitz egiteko, bilkura ezagun bezain eztabaidatsua hura. 1908an berriz, Euskal Esnalea elkartea sortu zen eta Julio Urquijok Revista Internacional de Estudios Vascos ernaldu zuen. Horrez gain, 1911n Baiona-Biarritzen Euskal Biltzar garrantzitsua burutu zen. Baina gaurko hitzak erabiliz, Euskal Herriko aldundien zerbitzuko lehen think tank-a (ideien biltegia) 1918ko Oñatiko Kongresuan sortu zen, euskal gizartearen premiak ikerketa zientifikoekin aztertzeko Eusko Ikaskuntza, alegia.\nEreduen eta adostasunaren bila\nAnjel Apraiz gasteiztarrak Salamancan katedra lortu ondoren, ibilaldia egin zuen 1914an Europa eta Ameriketan barrena. Bidaia horrekin unibertsitate erakundeen eraketa aztertu nahi zuen eta hainbat eredu ikusi zituen bertatik bertara. Horren ostean, Euskal Herrirako erakunde berritzailea eraikitzeko asmoari ekin zion. Bilbon, goi mailako eskola teknikoak eta merkataritzarako ekimen publikoko eskola bereziak indarrean zeuden jadanik; Deustuko Unibertsitate Kolegioan ere ekimen berritzaileak asmatzen ari ziren katolikoen eskutik. Baina beste unibertsitate baten beharra zegoen euskal ikasketak aurrera eramateko. 1918ko urtarrilaren 5ean, Apraizek euskal unibertsitatearen aldeko hitzaldia eman zuen Bilbon, eta lehen urrats gisa, Eusko Ikaskuntzen Kongresua burutzea proposatu zuen. Bizkaiko Aldundiko presidente Ramon de la Sotak egin zion sarrera aurkezpena. Berehala, Gipuzkoako Aldundiko presidenteak, Ladislao Zavalak, bat egin zuen ideiarekin eta Eusko Ikaskuntzen Kongresua Oñatin antolatzea proposatu zuen, lau aldundien artean.\nSasoi horretan, Mancomunitat delakoak Institut d’Estudis Catalans sortu zuen Katalunian, eta zenbaitzuk eredutzat hartu zuten elkarte hura, besteak beste, Ramon de la Sotak –Bizkaiko Diputazioko lehen presidente jeltzalea–. Enpresari bizkaitarrak katalanismoaren ildoari eutsi zion eta horregatik Francesc Cambó ministro katalanaren laguntza izan zuen hauteskunde aurreko ekitaldietan. Baina garai horretan katalanismo politikoak mesfidantzak eragiten zituen katolikoen artean eta ez zen erraza proiektu horren inguruan indarrak batzea. Hala ere, hiru aldundik –Araba, Bizkaia eta Gipuzkoakoak– bat egin zuten eta gutxieneko egitasmo politikoa adostu zuten Gasteizen: Foruen berreskurapenaren alde lan egitea eta besterik ezean, autonomia estatutua lortzea. Bilera Iruñean egitekoa zen baina Nafarroako Diputazioak ez zuen aldeko jarrerarik azaldu eta Gasteizko bilkuran begirale gisa baino ez zen izan. Gipuzkoako presidente Ladislao Zavala, katolikoa zen, integrista joerakoa, eta Arabakoa, Domingo Aldama, Urquijo jauntxoaren harikoa, kontserbadorea beraz. Horra bada, hiru presidente eta hiru joera politiko desberdin.\nNafarroan, ekimen politiko komunaren aldekoak –karlistak eta katolikoak– gutxiengoan zeuden eta manifestuarekin bat egin ez arren, ekimen zientifiko kulturalera behintzat, bai bildu ziren.\n1918: Eusko Ikaskuntzen Kongresua Oñatin\n1918ko lehen hiletan autonomiaren aldeko ekimena moteldu zen bitartean, zientziaren aldekoak indarra hartu zuen. Aldundietako lau presidenteak Kongresua antolatzeko Patronatua sortu zuten eta Iruñea, Baiona nahiz Gasteizko apezpikuei ere erakunde berera biltzeko gonbitea luzatu zieten. Batzorde antolatzaileko buru Julian Elorza zen eta idazkaria Gregorio Mujika –Serapio Mujika kronistaren semea–. Bizkaiko Aldundikoak Kongresuaren edukietaz arduratu ziren, Gipuzkoakoak idazkaritza eta zabalkundeaz –batez ere Oñatin egingo ziren erakusketa artistiko, kultur ekitaldi eta ospakizunetaz– eta Arabakoek Kongresuko barne arautegia burutzeko ardura hartu zuten.\nBaina zein ziren horrelako Kongresu baten helburuak? Arautegiaren lehen artikuluan aurkitzen da erantzuna. Alde batetik, euskal kultura zabaltzea, Euskal Herriko arazoak aztertzea eta soluziobideak proposatzea arazo horien aurrean; eta bestetik, erakunde iraunkorra sortzea helburu horiek lortzeko. Zazpi sail nagusitan banatu ziren arakatu beharreko gaiak, ikastaro eta hitzaldien bidez: Euskal Herriko zientzia politiko eta sozialak, arraza –antropologiaren zentzuan–, hizkuntza, historia, artea, irakaskuntza eta eusko ikaskuntzak. Sail bakoitzean mahai-inguruak antolatu ziren eta ondorioak onartzeko unean, bozketa ere aurreikusi zuten.\nLaburbilduz, Kongresuaren asmoak handiak eta berritzaileak ziren eta garaiko Euskal Herriko komunitate zientifikoa antolatzea zuen helburu nagusitzat. Zertarako? Euskal unibertsitatea aldarrikatzeko eta aldi berean Euskal Herrian goi mailako ikerlarien talde sendoa zegoela adierazteko. Kongresuak eskari zehatzak egin zituen, besteak beste, unibertsitatearen sorrera.\nEuskal unibertsitatearen aldarrikapena\nGregorio Mujikak idatzi zuen kronika zehatza. Euskalerriaren alde aldizkariaren zuzendaria zen bera, batzorde antolatzaileko idazkaria eta euskaltzalea. Kongresuaren berri aldizkarian emateaz gain, haren ekarpenak 1.000 orriko liburu mardulean bildu zituen.\nOñatiko herriak ez zuen azpiegitura berezirik baina Unibertsitate historikoaren egoitza zen. Brinkola eta Bergarako tren geltokietatik autobusak antolatu zituzten eta Garayren pospolo lantegia Kongresuko egoitza nagusia bihurtu zuten. Ondoan jantokia jarri zuten eta musika taldeak ere ekarri zituzten otorduak girotzeko. Bai ikuspuntu sozialetik eta bai zientifikotik, arrakastatsua izan zen oso biltzar hura. Guztira 900 kongresista baino gehiago elkartu ziren. Eta etorkizunera begira ondorio jakingarriak lortu ziren Mujikaren hitzetan: “Oñatiko batzarretan egin zan lanik ederrena, izkutuan dagola, ez dala liburuan agiri. Euskaldunen arteko maitetasuna bizkortzea izan zan lan ori. An egin zan guzia, an esan zan guzia, naitasun-indarrez jaio zan”.\nIrailaren 1ean, igandez, jendea eta agintariak biltzen hasi ziren Oñatin: Victor Pierre Dubarat Paueko Zientzia eta Letretako elkarteko burua, Daranatz Euskalduna astekariko zuzendaria, Lacombe RIEV aldizkarikoa, Etienne Decrept Maitena pastoralaren autorea, apezpikuak, diputatuak... Oñatiko Udaletxean hartu zituzten horiek guztiak. Eta azkenik, arratsaldeko 5etan, Alfonso XIII. erregea azaldu zen. Hasierako hitzaldia euskaraz egin zuen Oñatiko alkateak. Ondoren hitz egin zuten Gipuzkoako Aldundiko presidenteak, Valdespinako markesak –errege karlistaren aldekoa–, Gasteizko gotzainak eta azkenik erregeak. Alfonso XIII.ak adierazi zuen bera izango zela Eusko Ikaskuntzako lehen bazkidea. Beraz, euskal kultura ez zen euskaltzaleen arazoa soilik, eta erakunde berriak nolabaiteko ofizialtasuna lortu zuen. Horrela hasi zen Kongresua. Jaiak, dantzariak, kantariak eta antzerkiak hitzaldien artean tartekatu ziren egunez egun, eta azken egunean, hiru aldundietako diputatuek –nafarrak ez baitziren azaldu– aurreskua dantzatu zuten.\nEra guztietako partaideak izan ziren, baina errepublikano girokorik gutxi. Katolikotasuna euskal nortasunaren oinarritzat hartzen bide zen, nahiz eta guztiak horrela ez pentsatu. Dena dela, garaiko prentsan oihartzun handia izan zuen Kongresuak eta aurrerantzean euskal unibertsitatearen premia eztabaida publikoan sartu zen. Jakina, eredu eta asmo desberdinez.\nHizkuntzalarien artean mesfidantza ugari zegoen, baina azkenik, Gregorio Mujikaren iritziz, Oñatiko Kongresuan urrats garrantzitsuak eman ziren hizkuntzaren arloan, besteak beste ortografia batzeko eta euskal akademia sortzeko. Lehen euskaltzainak ere aukeratu ziren eta urtebeteren buruan, 1919ko urrian, Euskaltzaindia jaio zen.


Produktu freskoak eta elikadura-segurtasuna: Udan elikagaiak erosi, gorde eta erabiltzeko | Aldizkaria | EROSKI CONSUMER\nProduktu freskoak eta elikadura-segurtasuna: Udan elikagaiak erosi, gorde eta erabiltzeko\nUdako hilabeteetako tenperaturek elikagaietan bakteriak ugaritzea eragiten dute eta, ondorioz, baita toxikazio gogaikarriak gehitzea ere\nJanariekin ezusteko desatseginik ez izateko, horiek erosi, kontserbatu eta manipulatzeko ohitura jakin batzuk hartu besterik ez dago. Gogoan izan:\nGermenak izugarrizko abiaduran ugaritzen dira: hamabi orduan 20 milioi aldiz biderka daiteke germen bat. Horregatik, janari galkorrak hozkailuan, hotzetako bitrinan edo izozkailuan gordetzea komeni da, berehala kontsumitu behar ez badira behintzat.\nFuntsezkoa da elikagaiak behar bezala manipulatzea. Norbere higienea zorroztu beharra dago: komunera joan ondoren eskuak garbitu, ilea, azkazalak eta arropa garbi eduki... Elikagaiak prestatzeko erabiltzen diren lokalen garbitasuna ere ezinbestekoa da, sukaldeko tresnak ere ahaztu gabe; horiek xaboi-urez garbitu behar dira.\nEuli, eltxo eta antzeko intsektuak ugaritu egiten dira beroarekin eta germenen hedatzaile izaten dira. Elikagaiak estali aluminio paperez edo film gardenez.\nErostean, oskola eta mintza osorik eta garbi dutenak aukeratu. Ontziratze eta iraungitze data adierazten badute, hobeto.\nLeku hotzean gorde eta tenperatura handia bada, sartu hozkailuan zalantzarik gabe.\nEz garbitu, oskoleko geruza babeslea desegingo zenieke.\nTortillak ondo egin eta arrautza irabiatu duzun plater berean ez utzi.\nArrautza erabiliz berorik gabe prestatzen diren jakiak (kremak, maionesak, irabiakiak...) arriskutsuak dira prestatu ondoren giroko tenperaturan utziz gero.\nMaionesa etxean egiten baduzu, behar duzun kopurua bakarrik prestatu. Hondarrik ez gorde.\nBarazki eta frutak\nZaindu barazki eta fruituen tenperatura eta hezetasuna eta arreta berezia jarri manipulazioan. Garbitu ondo kontsumitu aurretik. Barazkiak gordinik jan behar badituzu, eduki minutu batzuetan uretan elikadurarako lixiba tanto batzuekin eta ondoren, garbitu ur txorrotan.\nErosi eta astebete baino lehen jan, nutrigarriak galdu ez daitezen. Hotzean hobeto gordetzen dira bitaminak, C bitamina batez ere.\nEntsaladarako barazkiek kolore berde distiratsua eduki behar dute, ertz marroirik eta hosto ustelik gabe. Ez erosi lizundutako fruiturik, gainerakoak kutsa daitezke eta.\nBaia erako fruituak (marrubi, mugurdi eta ahabiak) berehala hondatzen dira eta berehala jan beharra izaten da. Kolore bizia dutenak aukeratu.\nEgiaztatu itxura distiratsua eta erakargarria dutela eta haragia trinko eta azalari eta hezurrari ondo itsatsita dagoela. Ezkatek ez dute solte egon behar eta zakatzek kolore gorrixka edo arrosa izan behar dute.\nArraina ahalik eta freskoena erosi. Ez erosi usain handia duen arrainik.\nIzoztu behar baduzu, lehenbailehen egin, arraina oso erraz usteltzen baita.\nArrain mota bakoitza aparte bildu. Ez izoztu izotzetan zuzenean, bilduta baizik. Bestela galdu egingo ditu nitrigarriak -izotzetara joaten dira- eta zaporea.\nArrain freskoaren etsairik handiena beroa da. Hozkailuan ere ez du arrainak bi edo hiru egun baino gehiago irauten. .\nUkitzean trinkoa izan behar du, kolore zuri edo arrosa eta itsaso usaina eduki behar du. Usain larri edo desatsegina itsaskia hondatzen ari den seinale da.\nEz jan itsaskirik gordinik. Amoniako usaina baldin badu, itsaskia ez dago jateko moduan.\nAhal dela, itsaskia bizirik erosi. Hil eta 24 orduren barruan egosi behar da.\nOndo egosi: itsaskien ehun gramo bakoitzeko minutu bateko irakinaldia eman. Bi edo hiru egun baino lehen jan.\nEz erosi arazketako etiketarik ez duten moluskurik.\nOkela eta hegaztiak\nOkela freskoa gorria izaten da, itxura leun gorrixka izaten du eta ez marroia. Gantzak zuria izan behar du, ez horixka.\nOkela babestu egin behar da berotik eta hezetasunetik. Hozkailuan gorde.\nOilategiko hegaztiek malguak izan behar dute, lepoa leuna eta paparra potoloa eta kolore argia. Hegazti freskoak ez ditu ondo jasaten argia eta beroa. Ez utzi 6 egun baino gehiago prestatu gabe hegaztia osorik baldin badago eta 5 egun baino gehiago ez papar, izter edo antzekoen kasuan. Hozkailuan gorde.\nzozkia hartzen baduzu, ez dadila urtu eta jan behar duzun unera arte eduki izozkailuan. I\nEsnekiak, irekitzen direnean hozkailuan gorde behar dira eta berehala kontsumitu. Gazta freskoak hozkailuan gorde eta saihestu tenperatura aldaketa handiak. Giroko tenperaturan edukita dezente laburtzen da gazta mota horren iraupena.\nOliba, pepinilo, tipuleta antzekoak leku fresko eta lehorrean gorde, hezetasunetik eta argitik babestuta.\nHestebeteak babestu hezetasunetik eta tenperatura aldaketa bortitzetatik.


Alen herria .. Alen | Euskal-Herria.Org\nAlen herria .. Alen\nBatenBat-k sortua, 2004, apirila 12 - 00:00\nAspaldiko Bizkaiko meategien historiarekin topo egin gura ezkero aukera ederra!\nLas Muñecas-en utzi kotxea eta hegoalderantz doan pista hartu -jadanik meatzaren trenbide zaharraren historia zapaltzen hasiak izango zarete-. Bidean tunel batekin topo egingo duzue, aurrera egin. Bizkaiko biraren seinaleak lagun izango dituzue -txuri-gorriak- bidearen zati handi batean. Pista nagusia jarraitu, berari esker Alen herrira helduko zarete. Herrian meatzarien etxeak, frontoitxoa, eliza... aurkituko dituzue, eta batez ere lurra ondo baino hobeto astinduta.\nHerritik aurrera egin dakarzuen pista beretik, hegoalderantz.\nHerrira sartzean konturatuko zarete errepidea dagoela bertaraino Sopuerta eta Artzentales artean dagoen Las Barrietas-etik gora, hauxe izan daiteke bertoraino hurbiltzeko beste aukera bat.\nBeraz, herria zeharkatu hegorantz.\nDenbora osoan Alen mendia mendebaldera dugu.\nPista amaieran ipar-ekialderantz jo, aldazgora, etengabe, zain izango dugu tontorra, eta ikuspegia zoragarria: Sopuerta udalerria, Turtzioz, Artzentales; Mayor, Gurutzea, Eretza, Ubieta, Kolitza, Armañon, Jorrios, Las Nieves, Betaio, Ventoso... tontorrak. Eta batez ere, gure arbasoen izerdiaren usaina.


Hezkuntzak gaitasun pedagogiko-didaktikoaren gaitasuna hobetzeko programaren pilotatzea egingo du 18-19 ikasturtean\nHezkuntzak gaitasun pedagogiko-didaktikoaren gaitasuna hobetzeko programaren pilotatzea egingo du 18-19 ikasturtean asteartea, 2018.eko uztailak 24\nSare publikoko sei ikastetxek eta institutuk parte hartuko dute programan\nHezkuntza departamentuak trebakuntza programa berri bat abiaraziko du hurrengo ikasturtean, gaitasun pedagogiko-didaktikoa hobetzeko. Ebaluaketa, Kalitatea, Formazioa, Berdintasuna eta Bizikidetza zerbitzuak hasiko du Foru Erkidegoko sei ikastetxetan egingo den pilotatzea: hiru institutu eta hiru ikastetxe publikoetan.\n“Gaitasuna Pedagogiko-Didaktikoa Hobetzeko Programa” (PDHP) berariazko programaren helburua da formazio jarraitua indartzea Akordio Programatikoan jasotako lehentasunetako bat baita; era berean, trebakuntza eta lan plan bat baliabideak optimizatuko dituena. Ekimenak irakasleek gaitasun pedagogiko-didaktikoaren (metodologia aktiboak) inguruan egindako eskari nagusienetako bati erantzuten dio.\nLegegintzaldi hasieratik ari da Departamentua era horretako metodologiak sustatzen, bai Haur eta Lehen Hezkuntzan, bai DBH, Batxilergoa eta LHn. Departamentuaren helburuetako bat izan da, eta hala segitzen du izaten, egungo gizarteak dituen hezkuntza eskariei egoki erantzuteko eta hezkuntza publikoa modernizatzeko. Zerbaitegatik da departamentuak irakasleek trebakuntzari, plan estrategikoen garapenari eta aipatutako programa espezifikoari zuzendutako aurrekontua nabarmen gehitzea. 1,2 milioi euro bideratu dira 2018ko aurrekontuetan formaziora, 2015etik laukoiztu egin den diru-partida. Izan ere, Departamentuak abiarazitako plan estrategiko guztiek hasieratik bertatik egin duten ikuspegi pedagogiko baten aldaketaren alde, hezkuntza sistemaren etapa guztietan metodologian eguneratzeko. Asmo horrekin ari da lanean Hezkuntza departamentua, eta horretarako ere metodologia horiek formazio ibilbide baten taldekatzeko lanean ari da, Nafarroako Museoan iazko abenduan egin ziren metodologia aktiboen inguruko jardunaldietan iragarri bezala.\nProiektuetan oinarritutako ikasketak, ikaskuntza-komunitateak, ikasketa kooperatiboa, zerbitzu-ikasketa eta gaitasun ikuspegia, edo bestelako ikasketa arlotan dabiltzan ia 50 bat irakaslez osatutako lan-taldeak aipatutako formazio ibilbidearen egitura osatuko duen diseinu eta balioztatzea landu du amaitu berri den ikasturte honetan zehar.\nEbaluaketa, Kalitatea, Formazioa, Berdintasuna eta Bizikidetza zerbitzuaren iritziz, ikasketa jarraiturako gaitasun giltzarrien garapenak ezinbestean beharrezko du ikuspegi pedagogiko berri bat, paradigma aldaketa bat. Hurrengo ikasturtean hasiko den formazio programaren pilotatzearekin hobetu nahi dena da irakaslearen profil profesional berriaren baitan transbertsala eta oinarrizkoa den irakaskuntza gaitasuna. Ildo horretan, gida didaktiko bat garatuko da gaitasun horren inguruko oinarrizko printzipioak jasoz. Era berean, trebakuntza programa honen garapenarekin nahi da baliabideak optimizatu eta formazio ekintzen gehiegizko atomizazioa murriztu, baita maila guztietan koherentzia eta koordinazioa erraztu eta hobetu, maila pertsonalean, irakaskuntza taldeetan, ikastetxean eta unitate teknikoen artean.\nPDHP pilotatzean parte hartuko duten sei ikastetxeak dira Iruñeko Iparralde, Lizarrako Tierra Estella eta Martzillako Marqués de Villena institutuak nahiz Orkoiengo Auzala, Sarrigurengo Joakin Lizarraga eta Fustiñanako Santos Justos Pastor Haur eta Lehen Hezkuntzako ikastetxe publikoak. Departamentutik, ikastetxeetako zuzendaritza taldeekin elkarlanean, antolatu du lan-plana eta hainbat liberazio ordu aurreikusi dira, ikastetxearen tamainaren arabera aldatzen direnak. Pilotatzearen beste helburuetako bat da formazio programa beraren egokitasuna eta berau garatzeak gaitasun horretan izan duen hobekuntza ebaluatzea, gainerako ikastetxeetara hedatzen hasi aurretik.


Posted at 14:29h idatzi du Ingartek Consulting | LinkedIn | 2019-12-19\nHiriko mugikortasun iraunkorraren Simus saria jaso du Ingartekek, Berrikuntza eta mugikortasun joera berrien kategorian, telefoniako Big Dataren laguntzaz hirietako mugikortasuna hobeto planifikatzea xede duen proiektuarengatik.\nZehazkiago, Sinus saria jaso du Donostiako Udalarentzat garatutako proiektuarengatik, non telefonia mugikorreko datuak erabiltzen diren mugikortasun-patroiak eta helmuga-jatorriko matrizeak modu ez-intrusiboan ateratzeko.\nHiri-mugikortasun iraunkorraren alde\nSimus hiri mugikortasun iraunkorrean espezializatutako sarea da, eta bertan Latinoamerikako eragile nagusiak biltzen dira. Simusek ezagutzak eta esperientziak trukatzeko eta, horrela, hiri mugikortasun iraunkorraren arloan kalitate handiko zerbitzuak eta politika publikoko ekimenak sustatzeko lan egiten du. Kolektibo honen helburua Latinoamerikako hirietan mugikortasuna sustatzea, sendotzea, eraldatzea eta modernizatzea da, garraio publikoko sistema integratuak ezarriz eta optimizatuz.\nTelefonia mugikorreko datuen erabilerak espazio-denborako tresna berriak eskaintzen ditu mugikortasunaren plangintza hobetzeko, egungo garraio-sareen eraginkortasunik ezak murrizteko eta garraio jarduera desberdinen eskaria aurreikusteko. Ingartek aspalditik ari da arlo horretan lanean, eta sakelako telefonoen datuak etorkizun handiko datu iturrietako bat direla egiaztatu ahal izan du. Datu horiek, tratatu ondoren, erabiltzaileen bidaien sortze eta banaketari buruzko zuzeneko behaketak egiteko aukera ematen dute, bai eta aldi jakin batean erabiltzaile baten kokapen-sekuentziei buruzko behaketak egiteko aukera ere.\nIngarteketik eskerrak eman nahi dizkiegu Simuseko kide guztiei, baita aukeratutako proiektuaren alde bozkatu duzuen guztioi ere.\nberrikuntza, datu mugikorrak, datuak, garraioa, garrio sareak, hiri mugikortasun iraunkorra, lationamerika, mugikortasuna, plangintza, saria, simus, simus saria, telefonia mugikorra


Zergatik hitz egin behar da bizikidetzaz gizarte demokratiko batean? - Euskonews\nBatek baino gehiagok pentsa lezake erredundantea dela bizikidetzaz hitz egitea arau demokratikoetan oinarrituta diharduen gizarte batez ari garelarik. Azken batez, horrelako gizarteari dagokion ezaugarri nagusietako bat omen da bestearekiko, ezberdina denarekiko begirune izatea; hots, funtsean, legearen aurrean, gizartea antolatzen duten arauei begira, herritar guzti-guztiok berdinak izatea. Izan ere, demokraziaren bihotza berdintasuna da, baina. oraindik ere ezin esan daiteke balio hori guztiz herritartuta dagoenik.\nHala ere, demokraziak ez du esan nahi bizitza sozialean edota politikoan gatazkarik ez dela egongo. Mota askotakoak, gainera. Gatazka horietako baten iturria, hain zuzen ere, aniztasuna da. Gure gizarte modernoak, demokratikoak, anitzak dira kultura, erlijioa, hizkuntza,… eta abar kontuan hartuz gero. Eta horri gehitu behar zaizkio arlo politikoan ere gertatzen den aniztasun ideologikoa eta politikoa.\nOrduan, badu zentzurik joko demokratikotik harago zerbait gehiago bilatzeak? Edo, berez, bizikidetza eta jardun demokratikoa parekide modura erabil daitezke? Norberak ez bezala pentsatzen, sentitzen edo jarduten duenarekiko begirunea egonez gero, hau da, herritarren aniztasuna demokratikoki barneratzen eta kudeatzen baldin bada, zer gehiago erantsi dezake bizikidetzak?\nEz dago galdera horri erraz erantzuterik. Izan ere, Aniztasunaren kudeaketa demokratikoa Nafarroan: Bizikidetza izeneko proiektuan, 2020an zehar garatua, askotariko iritziak jaso ahal izan ditugu horren karietara. Batzuen aburuz, benetan sakondu eta indartu behar dena demokrazia bera da eta harekin batera datozen tolerantzia eta begirunea. Zertarako gehiago? Harago joan nahi izanez gero, arrisku argi bat dago: homogeneizaziora jotzea. Horregatik nolabaiteko mesfidantza adierazten da nafar identitatearen balizko eraikuntza edo sendoketa batez hitz egiten denean. Batera bizi gaitezke identitate batek lotuta egon gabe, baieztatzen dute batzuek. Garrantzitsua da, kasu honetan, gizakiari eta komunitateari askatasuna bermatzea nahi duten identitatea lantzeko. Eta askatasun horrek berak ahalbidetuko du bizikidetza harmoniatsua, talde guztiak konprometitzen badira begirunearen eskutik ibiltzeko. Hemen taldearen bizitza eta kultura zaindu nahi dira.\nAldiz, aurkitu ditugu kontrako norabidean, nolabait esanda, doazenak. Horientzat, zeharo beharrezkoa da herritarren arteko lotura sendoak egotea, halako moldez non, adiskidetasun zibikoaz hitz egiten den. Nola eraiki zitekeen horrelako lotura bat? Beti beheko mailetan, tokian tokiko instituzioetan, gizakiek eurek sortutako taldeetan. Hemen ez da somatzen mesfidantzarik, alderantziz baizik. Bizitza sozialak berak, bere eguneroko jardun politikoak, ekonomikoak eta kulturalak ekarriko dute delako adiskidetasun hori, herritarrak eta tokian tokiko erakundeak autonomiaz hornitzen badira proiektuak aurrera eramateko, beti modu deszentralizatuan. Hemen gizakiaren autonomia zaindu nahi da.\nBestelako iritzi korronte bat ere aurkitu dugu nafar gizartean. Kideen ipar orratza euskarak eta euskal kulturak markatzen dute. Bizikidetza ez da hain gustuko kontzeptua, haien ezinegona azaleratu beharra ikusten dutelako. Batzuek argi eta argi adierazten dute: bizikidetza eta aniztasuna tranpa bat izan daitezke euskaldun nafarrentzat, irudi lezakeelako euskal hiztun gisako eskubideak aldarrikatzen dituztenean, gatazka dutela gogoko, edo haren bila doazela. Eta bizikidetza oztopatzea bizkarreratzen zaie aldarrikatzen dutenean ez dutela bigaren mailako nafar izatera kondenatuak bizi nahi. Derrigortasunari dei egiten diote euskara bihur dadin komunikazio hizkuntza nafar lurralde osoan, eta askatasuna, aldi berean, ezarri nahi dituzten identitate loturak eta sinboloak adierazteko orduan. Hemen Nafarroaren euskal izaera zaindu nahi da.\nEta, azkenik, laugarren iritzi bat ere nabarmendu da bizikidetza ulertzeko orduan. Nola edo hala, hasierako iritzi multzoak bezala, bizikidetza jardun demokratikoari lotuta ikusten da hemen ere: erakundeek ondo funtzionatzen badute, herritar guztiek euren identitatea ikusten badute islatuta erakunde demokratikoen jardunean, hori bizikidetzan aurrera egitea da. Eta aurrera egiten ari da azken urteotan Nafarroan: nafar gizartea asko aldatu da, baieztatzen dute. Kasu honetan, balizko gatazkari garrantzia kendu eta irtenbideak eta kontsentsuak lantzeari eman nahi zaio. Baikortasuna nabariagoa da hemen, batetik, eta bestetik, epe luzera begiratzen dute: gauzak ez dira aldatuko egun batetik bestera, pazientzia behar da, lana behar da, akordioak lortu behar dira. Baina lortuko da. Hemen herrialdearen kudeaketa demokratikoa ahalbidetzea zaindu nahi da.\nEstereotipoak izan litezke aipatutako lau jarrera horiek, jabeturik gaude. Baina uste dugu nahiko ondo islatzen dutela gaur egun Nafarroan dagoen bizikidetza arazoa. Eta, berriro diogu, batzuen iritziz ez dago arazorik, edo, gutxienez, arazoa ez da horren larria. Baina herritar askok adierazten dute ez dutela gogoko maila politikoan batez ere dagoen krispazioa edo asaldura. Orduan, norbaitek uka lezake gatazkarik edo bizikidetza arazorik dagoela, baina egon badago, jendeak halaxe bizi duelako.\nZein punturaino da desberdina edo handiagoa bestelako gizarte demokratikoetan gertatzen diren istilu politiko edo sozialekin alderatuta? Oso zaila da horri erantzutea. Nafarroak, gizarte modernoa den heinean, ezberdintasun politikoak, ideologikoak eta bestelakoak islatzen ditu. Hala ere, baditu ezaugarri aipatzea merezi dutenak. Bata da eskuin politikoa aukera sendoa eta tradizio handikoa dela nafar gizartean. Eta bestea, ezaugarri kultural, paisajistiko edo linguistikoei dagokienez, itzelezko aniztasuna duela bere baitan. Osagai bi horiek eragiten dute polarizazio politikoa nabarmena izatea eta, horren ondorioz, giro politikoa nahiko gaiztoturik agertzea. Erlatiboa? Bai; baina, berriro diogu: horrelaxe bizi dute hainbat herritarrek.\nItzul gaitezen, bada, lehengo galderara: demokraziak benetan funtzionatzen badu, zertarako bizikidetza? Azken batez, adierazten da batzuetan, herritar guztiek dute bozka emateko eskubide bera. Arauak herritarrek euren bozkaren bidez aukeratutako ordezkariek eginak badira, non dago arazoa? Gako inportante bat da joko demokratikoa bera ulertzeko modua; edo batzuek esaten duten legez, demokraziaren kalitatea. Argi dago demokrazian gehiengoak agintzen duela; baina badira mila zirrikitu gutxiengoaren ezinegona, eskariak, ekimenak… aintzat hartzeko eta herritarren arragoa hobeto islatzeko jardun sozialean eta politikoan. Horrelakoa gerta dadin, lehenik eta behin, kultura demokratikoa gailendu behar zaio gehiengo/gutxiengo joko hutsari. Etengabeko elkarrizketa, eztabaida soziala, herritarren partaidetza eta horrelakoak sustatu behar dira. Eragile politikoek kontsentsuetara heltzeko gogoa adierazi behar dute, haien ordezkari kopurua gora behera. Horrek, zalantza barik, bigundu egiten du balizko asaldura politikoa eta elkarrenganako konfiantza giro soziala areagotzen du.\nEta, bigarrenik, badago beste gako bat, are arantzatsuagoa aurrekoa baino. Bizikidetza aldarrikatzen da, normalean, ageriko gatazka bat dagoenean. Baina, usu, gizartearen arlo jakin bateko gatazka bat konpontze aldera bakar-bakarrik erabiltzen da. Guk, aldiz, proiektuan zehar jaso dugun ideia da bizikidetza gizarte osoaren funtzionamenduari dagokiola, giro orokorrari, nahiz eta, kasu honetan, euskarari eta nazio identitateen arteko polarizazioari egokitu diegun. Zer lortu beharko litzateke arlo bi hauetan, beraz? Labur esanda: kontsentsua. Gizarte demokratiko batean, berdintasunarekin batera, askatasuna da zaindu beharreko balio morala. Askatasun horren oinarria, alta, ezin daiteke gizakia bakarrik izan, taldea ere bada: nafar gizartea, alegia. Berdintasuna eta askatasuna nagusi daitezen, nolabaiteko itun bat errespetatu behar da; demokraziak islatzen dituen balioei nolabaiteko leialtasuna; kirol arloan erabiltzen den fair play moduko bat. Horretarako, berriro ere, herritarren eta erakundeen jarrerak argiak izan behar dira. Gardentasuna gailendu behar da. Eta biak, gardentasuna eta leialtasuna, landu egin behar dira; ez dira ez berez ezta erraz ere garatzen.\nNola eraiki daiteke nafarren ideologia guztiak asetuko lituzkeen gutxieneko marko bat euskara eta gaztelania, batetik, eta nazio identitate desberdinak, bestetik, giro erosoan, mehatxurik gabean eta eztabaidara irekian garatu ahal izateko? Elkarren ondoan bizi beharrean, elkarrekin bizi gaitezen, nork bere printzipioei eta identitateari uko egin gabe. Bestela esanda, nola lor daitezke nafarren arteko gutxieneko konfiantza eta elkartasuna?\nGai horietan sakontzen gabiltza; jabeturik, zorionez, ez garela bakarrak.